
Dy Fjalë Lexuesit 


Osvald Shpengler lindi në Blankenburg, Gjermani, më 29 Maj 
1880. Në moshën 10 vjeç familja e tij u transferua në qytetin 
universitar të Khales ku përfundoi gjimnazin lokal dhe studioi 
latinishten, greqishten e vjetër, matematikën dhe fizikën. Aty ai 
zhvilloi një lidhje të fortë me artet — në veçanti me poezinë, 
dramën dhe muzikën. Pas vdekjes së të atit më 1901 ndoqi 
privatisht disa kurse universitare në degë të ndryshme. Mori 
gradën e Doktorit në Filozofi në Universitetin e Khales më 6 Prill 
1904. Punoi për pak kohë si mësues në fillim në Saarbryken 
dhe më tej në Dyzeldorf. Nga 1908 deri më 1911 punoi në një 
gjimnaz në Hamburg ku dha mësim në shkenca, histori 
Gjermane dhe matematikë. Sipas të gjitha dëshmive ishte 
mësues i aftë dhe i ndërgjegjshëm. Pas vdekjes së të ëmës më 
1911 e braktisi mësimdhënien dhe u vendos në Mynih. Punoi si 
mësues privat dhe shkroi për revista të ndryshme për të 
ardhura shtesë përveç trashëgimisë që kishte, por luftën e kaloi 
praktikisht në varfëri. Më 13 Tetor 1933 Osvald Shpengler u bë 
njëri nga njëqind anëtarët e Akademisë Gjermane. Vdiq në 
Mynih më 6 Maj 1936, tri javë para se të mbushte 56 vjeç. 


“Rënia e Perëndimit” është vepra e tij më madhore. Puna për 
vëllimin e parë “Forma dhe Aktualiteti” filloi më 1911. Përfundoi 
më 1914, por botimi u vonua deri në verën e 1918-s, pak 
përpara përfundimit të luftës së parë botërore. Suksesi ishte i 
menjëhershëm dhe i paparë. Vëllimi i saj i dytë, “Perspektiva të 
Historisë Botërore”, u botua më 1922. 


Ky botim i shqipëruar nga anglishtja përmban vetëm disa pjesë 
të zgjedhura nga vëllimi i dytë, “Perspektiva të Historisë 
Botërore”, dhe përfaqëson një pjesë tepër të vogël të kësaj 
vepre voluminoze. Rrjedhimisht kjo nuk synon të jetë një 

parathënie e mirëfilltë e shqipëruesit. Shkurt, teza kryesore 
është përqasja e historisë botërore si Histori e jetëve individuale 
të Kulturave të Larta, si organizma të gjallë. Në pjesën e dytë të 
jetës së tyre këto Kultura kalojnë në Civilizim. Njësitë e vërteta 
të historisë janë jetët e këtyre Kulturave të Larta, që zhvillohen 
si organizma jetësorë, dhe jo epokat standarde të skemës 
racionaliste dhe lineare “antikitet-mesjetë-modernizëm”. Është 
një kredhje në historinë e jetës së Kulturës Perëndimore — 
Faustiane, siç e quan ai — me objektiv perspektivat e Civilizimit 
tonë në të ardhmen. Në parathënien nga Osvald Shpengler, ai 
shprehet: “Gjithçka ia detyroj praktikisht: Gëtes dhe Niçes. Gëte 
më dha metodën, Niçe aftësinë për të ngritur pikëpyetje.” 


Pavarësisht titullit - përmbajtja e kësaj vepre tregon më së miri 
se nuk ka aspak vend për pesimizëm. Është vepër që sheh drejt 
së ardhmes — dhe jo së kaluarës. Sipas komenteve të autorit 
mbi këtë subjekt, titulli mund të kishte qenë edhe “Përmbushja 
e Perëndimit” — në kuptimin e përmbushjes së Kulturës tonë që 
prej hyrjes së saj në Civilizim. Në një tjetër vepër të tij, 
Prusianizmi dhe Socializmi (1919), zanafilla e “Rënies II”, ai 
shprehet se: “vdekjen tonë e kemi shumë larg, përpara në 
mjegullën e dendur të një mijë viteve të ardhshme”. Apo një 
pesimizëm guximtar — si ai tek Ora e Vendimit (1933). E tëra 
kjo vepër është fund e krye frymë dhe dije që do t'i ndriçojë 
rrugën përmbushjes së plotë të Civilizimit tonë Perëndimor. 


Dhe si në parathënien e vëllimit të parë të kësaj vepre autori e 
quan punën e tij një kontribut në filozofinë Gjermane, ashtu 
edhe shqipëruesi i këtyre rreshtave e quan këtë shqipërim të 
parë, edhe pse të pjesshëm, të “Rënies së Perëndimit”, një 
frymëdhënie Perëndimore në letrat dhe “botën” Shqiptare. 


Altin Karaulli 

“ Qyteti dhe Intelekti 


nga Kapitulli IV Qytetet dhe Popujt. (A) Shpirti i Qytetit 


Aahen, Gjermani, gravurë e vitit 1690 


Historia e mirëfilltë fillon me klasat parësore, fisnikërinë dhe 
klerin, që vetëformohen dhe vetëngrihen si të tilla mbi 
fshatarësinë. Kundërshtia mes fisnikërisë më të lartë dhe asaj 
më të ulët, mes mbretit dhe vasalit, mes fuqisë së botës dhe 
asaj të shpirtit, është forma bazë e të gjithë politikës primitive, 
Homerike, Kineze, apo Gotike, derisa me ardhjen e Qytetit, 
qytetarit, 7jers £tat ', historia ndryshon stil. Mirëpo i gjithë 
kuptimi i historisë qëndron ekskluzivisht te këto klasa, në 
vetëdijen e tyre klasore. Fshatari është i pahistori. Fshati 
qëndron jashtë historisë së botës, dhe gjithë zhvillimet nga 
Lufta e “Trojës” deri në atë Mitridatike, nga perandorët Saksonë 
deri në Luftën Botërore të 1914-s, kaluan mbi këto pika të vogla 
mbi peisazh, ngadonjëherë duke i shkatërruar dhe duke u 
derdhur gjak, por pa e prekur kurrë brendinë e tyre. 


t sh.s. Tiers Ëtat — frëngjisht — Shtresa e Tretë. 

Fshatari është njeriu i përjetshëm, i pavarur nga çdo lloj Kulture 
që gjen strehë të ngrohtë në qytete. E pararend atë, dhe e lë 
atë pas, një krijesë e pafjalë që vetëpërtërihet ndër gjenerata, i 
kufizuar në mjeshtëri dhe aftësi të lidhura me tokën, një shpirt 
mistik, një kuptim i zhveshur dhe mendjemprehtë i lidhur vetëm 
me gjërat praktike, origjina dhe burimi i pashtershëm i gjakut 
që bën historinë e botës në qytete. 


Çfarëdo që koncepton Kultura atje në qytet në formën e 
strukturave të shtetit, rregullave ekonomike, kodeve të besimit, 
aparaturave, njohurive, artit, ai e pret me mosbesim dhe 
hezitim, edhe pse në fund ai mund t'i pranojë ato, asnjëherë 
nuk ndryshon në natyrë prej tyre. Kështu fshatari Europiano- 
Perëndimor i mori vetëm për së jashtmi dogmat e të gjitha 
Këshillave, që nga ai i madh Lateran dhe deri tek ai i Trentit ”, 
njësoj siç mori produktet e inxhinierisë mekanike dhe ato të 
Revolucionit Francez — por ai mbeti njësoj, po ai që ishte që në 
kohën e Karlit të Madh. Besimi i fshatarit të sotëm është më i 
vjetër se Krishtërimi: zotat e tij janë më të lashtë se zotat e çdo 
lloj besimi sado të zhvilluar. Hiqi atij presionin e qyteteve të 
mëdha dhe ai do të kthehet në gjendje natyrale pa patur 
ndjesinë se ka humbur ndonjë gjë. Etika e tij e vërtetë, 
metafizika e tij e vërtetë, që asnjë dijetar qyteti akoma nuk e ka 
menduar të denjë ta zbulojë, shtrihet përtej gjithë historisë 
shpirtërore dhe asaj të besimit, dhe në fakt nuk ka fare histori. 


” sh.s. Këshilli i parë Lateran (i nënti ekumenik) i Kishës Katolike u 
mbajt në Mars 1123 dhe pasoi marrëveshjen e bërë në Shtator 1122 
pranë qytetit Gjerman Vorms mes Papës Kalikstus II dhe Perandorit të 
Shenjtë Roman Henri V. Këshilli i nëntëmbëdhjetë ekumenik i Trentit 
(Itali) u mbajt nga 13 Dhjetor 1545 deri më 4 Dhjetor 1563. Objektivi 
madhor: përcaktimi përfundimtar i doktrinës. 

Qyteti është intelekt. Megalopoli është intelekt “i lirë”. Pikërisht 
në këtë rezistencë ndaj forcave “feudale” të gjakut dhe traditës 
fillon dhe bëhet e vetëdijshme për ekzistencën e saj qytetaria 
apo borgjezia, klasa intelektuale. Ajo përmbys fronet dhe 
kufizon të drejtat e vjetra në emër të arsyes dhe mbi të gjitha 
në emër të “Popullit”, i cili që tani e tutje nënkupton 
ekskluzivisht popullin e qytetit. Demokracia është forma politike 
në të cilën botëkuptimi i qytetarit i kërkohet gjithashtu edhe 
fshatarësisë. Intelekti urban reformon besimin e madh të kohës 
së lulëzimit dhe vendos përkrah besimit të vjetër të fisnikut dhe 
priftit, besimin e ri të 7jers Etat, shkencën liberale. Qyteti merr 
udhëheqjen dhe kontrollin e historisë ekonomike dhe 
zëvendëson vlerat primitive të tokës, që janë përjetë të 
pandashme nga jeta dhe mendimi i fshatarit, me idenë absolute 
të parasë si e ndarë nga të mirat materiale. Fjala më e 
kahershme fshatare për qarkullimin e mallrave ka qenë 
“shkëmbim”, edhe kur njëra nga gjërat e shkëmbyera ishte 
metal i çmuar, ideja në thelb e proçesit nuk ishte akoma 
monetare — dmth nuk përfshinte abstragimin e vlerës prej 
sendeve me fiksimin në sasira metalike apo fiktive që kishte për 
qëllim vetëm matjen e gjërave si “komoditete”. Ekspeditat e 
karvaneve dhe lundrimet Vikinge të kohës së lulëzimit bëheshin 
ndërmjet vendbanimeve dhe nënkuptonin shkëmbim ose 
plaçkitje, kurse në periudhat e Vona ato bëhen ndërmjet 
qyteteve dhe nënkuptojnë “para”. Ky është dallimi mes 
Normanëve përpara Kryqëzatave dhe Hansave dhe Venecianëve 
5 pas tyre, si edhe mes lundërtarëve të kohërave të Mikenës 


5 sh.p. Në rastin e Venecianëve botëkuptimi i parasë ishte i fuqishëm 
kohë përpara Kryqëzatave. Mirëpo fakti i konsiderimit si skandaloz të 
shfrytëzimit financiar të aventurës së tyre të madhe religjioze tregon 
mjaftueshëm se bota rurale nuk ishte akoma e përgatitur për idenë e 
parasë. 

8 


Osvald Shpengler - Rënia e Perëndimit, Vol.ll, 1922 - Pjesë të Zgjedhura 


dhe atyre të periudhës kolonizuese të mëvonshme të Greqisë. 


Qytet nuk do të thotë vetëm intelekt, por gjithashtu edhe para 
4 


Shpejt erdhi epoka kur zhvillimi i qytetit arriti në një pikë të tillë 
fuqie sa nuk kishte më nevojë ta mbronte veten nga fshati dhe 
kalorësit e tij feudalë, por në të kundërt, u kthye në një 
despotizëm kundër të cilit toka dhe shtresat bazë të shoqërisë 
po luftonin një betejë mbrojtëse të pashpresë — në sferën 
shpirtërore kundër nacionalizmit, në atë politike kundër 
demokracisë, dhe në atë ekonomike kundër parasë. Në këtë 
periudhë numri i qyteteve që mund të numëroheshin si 
dominantë në histori ishte bërë tashmë shumë i vogël. Dhe me 
këtë u ngrit një dallim i ri — që mbi të gjitha ishte dallim 
shpirtëror — ai mes qytetit të madh dhe atij të vogël, apo 
qytezës. Këto të fundit, emërtuar me të drejtë qytete rurale, në 
fakt ishin bërë pjesë e një peisazhi fshatar tashmë të 
pafrytshëm. Jo se dallimi mes qytetarit dhe fshatarit u zvogëlua 
në të tilla qytete, por ky dallim u bë i papërfillshëm në krahasim 
me atë mes tyre dhe qyteteve të mëdha. Mendjemprehtësia 
dinake e fshatit dhe inteligjenca e megalopolit janë dy forma të 
vetëdijes-në-zgjim mes të cilave mirëkuptimi reciprok zor se 
është i mundur. Këtu edhe njëherë është e qartë se ajo që vlen 
nuk është numri i banorëve, por shpirti. Është edhe më e qartë, 
kur sheh se si në të gjitha qytetet e mëdha mbetën qoshe të 
fshehta në të cilat gjindja pothuajse rurale jetonte anës rrugëve 
pak a shumë njësoj si në fshat, ndërsa njerëzit në të dy krahët 
e rrugës kishin pak a shumë po atë marrëdhënie si ndërmjet dy 
fshatrave. Në fakt ngrihet një piramidë qytetarie, me numra që 
pakësohen dhe fushëpamje që lartësohet, që fillon me 
elementë të tillë pothuajse ruralë dhe ngjitet lart drejt shtresave 


“ sh.a. Rënia e Perëndimit, Vol. II, Kapitulli XIII. 

gjithnjë e më të ngushta, derisa arrin numrin e vogël të 
megalopolitanëve të vërtetë në majë, që e ndjejnë veten në 
shtëpi kudo ku plotësohen postulatet e tyre shpirtërore. 


Me këtë koncepti i parasë arrin abstraksion të plotë. Ajo jo më 
thjesht 1 shërben mbarëvajtjes së marrëdhënieve ekonomike, 
por e nënshtron shkëmbimin e të mirave në dobi të zhvillimit të 
saj. 1 vlerëson gjërat, jo më në mes tyre, por me referencë ndaj 
vetvetes. Lidhja e saj me tokën dhe me njeriun e tokës është 
shuar aq plotësisht, sa në mendimin ekonomik të qyteteve të 
mëdha — “tregjeve të parave” — ajo as që merret parasysh. 
Paraja tashmë është bërë fuqi, dhe, për më tepër, një fuqi që 
është tërësisht intelektuale dhe e dukshme vetëm në metalin që 
përdor, një fuqi realiteti i së cilës zotëron vetëdijen-në-zgjim të 
shtresës së lartë të një popullate ekonomikisht aktive, një fuqi 
që i lidh pas vetes të gjithë ata që varen prej saj në të njëjtën 
mënyrë që toka lidhte fshatarin. Të menduarit monetar ekziston 
njësoj si ai matematik, apo ai juridik. 


Mirëpo toka është reale dhe natyrale, ndërsa paraja është 
abstrakte dhe artificiale, është vetëm një “kategori” — ashtu si 
“virtyti” në imagjinatën e Epokës së Iluminizmit. Prandaj edhe 
çdo ekonomi kryesore e para-civilizimit varet dhe mbahet e 
lidhur nga forcat kozmike, toka, klima, tipi i njeriut, ndërsa 
paraja, si formë e pastër e ndërveprimit ekonomik me 
vetëdijen-në-zgjim, tashmë nuk është më e kufizuar në asnjë 
horizont potencial të realitetit nga sa janë madhësitë e 
matematikës dhe bota e logjikës. Dhe njësoj si asnjë pamje e 
fakteve nuk na pengon të ndërtojmë aq gjeometrira jo- 
Euklidiane sa duam, ashtu dhe në ekonominë e zhvilluar 
megalopolitane nuk ekziston asnjë kundërshtim real ndaj 
gjithnjë-dhe-më-tepër “parasë”, apo në të menduarit, sa për ta 
thënë, në përmasa të tjera paraje. Kjo nuk ka aspak të bëjë me 
10 

gjendjen e rezervave të arit dhe në të vërtetë me asnjë lloj 
vlere. Nuk ka asnjë standard dhe asnjë rregull me të cilin vlera 
e talentit “ në Luftrat Persiane të mund të krahasohet me vlerën 
e tij gjatë plaçkitjes së Egjyptit nga Pompeu. Paraja, për njeriun 
si kafshë ekonomike, është bërë një formë e aktivitetit të 
vetëdijes-në-zgjim që nuk ka më rrënjë në Qenie. Kjo është 
baza e fuqisë së saj monstruoze në fillimet e çdo Civilizimi, që 
është gjithmonë një diktaturë e pakushtëzuar e parasë, edhe 
pse merr forma të ndryshme në Kultura të ndryshme. Mirëpo 
gjithashtu kjo është edhe arsyeja e kërkesës për fortësi, që sjell 
humbjen përfundimtare të forcës dhe kuptimit të saj, aq sa dhe 
në fund, si në kohën e Dioklecianit $£, ajo zhduket nga mendimi i 
një Civilizimi në mbyllje, dhe vlerat themeltare të tokës kthehen 
sërish për të zënë vendin e saj. 


Dhe në fund, ngrihet simboli monstruoz dhe kazani i intelektit 
plotësisht të emancipuar, qyteti-botëror, qendra në të cilën 
rrugëtimi i një historie botërore përfundon në vorbullën e 
vetvetes. Në çdo Civilizim, një grusht qendrash gjigante i heq 
qytetarinë të gjithë tokës mëmë dhe e privon atë edhe prej 
vetë Kulturës së saj nën emrin përbuzës “provincë”. “Provinca” 
tashmë është absolutisht gjithçka — toka, qytezat, qytetet — 
përveç atyre dy a tre pikave. Nuk ka më fisnikë dhe borgjezë, 
të lirë dhe skllevër, Helenë dhe Barbarë, besimtarë dhe të pafe, 
por vetëm kozmopolitanë dhe provincialë. Të gjitha kontrastet e 


“ sh.s. Talent — njësi matëse e masës e përdorur në botën Klasike, më 
e njohur për përdorimin në metale të çmuara. 

8 sh.s. Diokleciani — Perandor i Romës 284 — 305. Lindi ne Dalmaci të 
Ilirisë në një familje të shtresës së ulët. Pati një karrierë të 
suksesshme si ushtarak, dhe u bë njëri prej perandorëve më të 
mëdhenj të Romës. I dha fund Krizës së Shekullit të Tretë, siguroi 
kufijtë dhe bëri reforma të mëdha administrative dhe ushtarake. 

tjera zbehen përpara këtij, që dominon të gjitha ngjarjet, të 
gjitha zakonet e jetës, të gjitha këndvështrimet për botën. 


Qytet-botët më të vjetra ishin Babilonia dhe Teba e Perandorisë 
së Re — bota Minoane e Kretës, me gjithë shkëlqimin e saj, i 
përkiste “provincave” Egjyptiane. Në Klasiken shembulli i parë 
është Aleksandria, që aty për aty e katandisi Greqinë e vjetër 
në nivel province, dhe që as Roma, as Kartagjena e ripopulluar, 
as edhe Bizanti, nuk mundën ta ulnin dot. Në Indi, qytetet 
gjigante të Ujainas, Kanaujit, dhe mbi të gjithë Pataliputra, ishin 
të famshme deri në Kinë dhe Java, dhe kushdo e njeh 
reputacionin përrallor të Bagdatit dhe Granadës në Perëndim. 
Në botën Meksikane, me sa duket, Uksmali (themeluar më 950) 
ishte i pari qytet-botëror i mbretërisë së Majave, i cili, 
megjithatë, me ngriten e qyteteve-botërore Tolteke të 
Tezkukos dhe Tenoktitlanit ra në nivelin e provincave. 


Nuk duhet harruar se fjala “provincë” së pari shfaqet si 
përcaktim struktural i dhënë Siçilisë nga Romakët: në fakt 
nënshtrimi i Siçilisë është shembulli i parë i një peisazhi Kultural 
dikur të shquar, që bie aq poshtë sa që kthehet thjesht dhe 
qartë në veçse një objekt. Sirakuza, i pari qytet i madh i botës 
Klasike, kishte lulëzuar kur Roma ishte akoma një qytet-fshat i 
parëndësishem, por më tej, karshi Romës, u kthye në qytet 
provincial. Në të njëjtën mënyrë, Madridi Habzburg dhe Roma 
Papale, qytetet e para të Europës së shekullit të 
shtatëmbëdhjetë, në fillimet e shekullit të tetëmbëdhjetë u 
katandisën në nivel provincial prej qyteteve-botërore të Parisit 
dhe Londrës. Ndërsa ngritja e Nju Jorkut në pozicionin e qytetit- 
botëror gjatë Luftës Civile të 1861-5-s ndoshta do të provohet 
të ketë qenë ngjarja më pjellore e shekullit të nëntëmbëdhjetë. 

“4 Shpirtii Qytetit Botëror 


nga Kapitulli IV Qytetet dhe Popujt. (A) Shpirti i Qytetit 


Në fund të rrugëtimit të jetës së çdo Kulture të madhe qëndron 
Kolosi i gurtë, Kozmopoli. Njeriu Kultural të cilin e formoi 
shpirtërisht toka tani mbërthehet dhe zotërohet nga vetë krijimi 
i tij, Qyteti, dhe bëhet krijesë e tij, organ zbatues i tij, dhe në 
fund viktimë e tij. Kjo masë e gurtë është qyteti absolut. Pamja 
e tij, teksa i shfaqet me gjithë bukurinë e saj madhështore 
botë-dritës së syrit njerëzor, përmban edhe simbolizmin fisnik 
të vdekjes, atë të një të kryere përfundimtare. Guri i mbushur 
plot shpirt i ngrehinave Gotike, pas një mijëvjeçari zhvillimi në 
stil, është kthyer në material të pashpirt të kësaj shkretëtire 
demonike të gurtë. 


Këto qytete të fundit janë krejt intelekt. Shtëpitë e tyre nuk 
janë më siç ishin ato Joniane dhe Baroke, të ndërtuara sipas 

shtëpive të vjetra të fshatit, prej nga ku edhe hodhi shtat 
Kultura në histori. E thënë në përgjithësi ato janë shtëpi ku nuk 
shkelin më as Vesta dhe as Janusi, as Larët dhe as Penatët ”, 
por vetëm ndërtesa të ngritura, jo nga gjaku por nga nevojat, 
jo nga ndjenja por nga shpirti i sipërmarrjes tregtare. Sa kohë 
që vatra ka kuptim të shenjtë si e vetmja qendër reale dhe e 
vërtetë e familjes, lidhja e vjetër me tokën akoma nuk është 
zhdukur plotësisht. Por kur edhe kjo, gjithashtu, ndjek të tjerat 
në rrënim, dhe kur masa e qeramarrësve dhe e shtrat-zënësve 
të detit të shtëpive ndjek një ekzistencë endacake nga streha 
në strehë, ashtu si gjuetarët dhe barinjtë e “para”-kohërave, 
atëherë nomadi intelektual është zhvilluar plotësisht. Ky qytet 
është një botë, është vetë bota. Vetëm si një i tërë, si një 
vendbanim njerëzor, ka kuptim, shtëpitë janë vetëm gurët prej 
të cilëve përbëhet. 


Tani, qytetet e vjetra me bërthamën e tyre Gotike të 
katedrales, dhe ndërtesave të tyre publike me kulme të larta 
anës rrugëve, me muret e vjetra, kullat, dhe portat, të 
rrethuara prej shtëpive të shndritshme dhe elegante të stilit 
Barok të parisë, pallatet, dhe kishat, fillojnë të derdhen në të 
gjitha drejtimet në masa të paforma, të hanë trupin e kalbur të 
fshatit me një mësymje apartamento-barrakash dhe ndërtesash 
utilitare, dhe të shkatërrojnë pamjen fisnike të kohës së vjetër 
përmes spastrimit dhe rindërtimit. Duke parë nga maja e 
ndonjë kulle të vjetër mbi detin e shtëpive, në këtë ngurosje të 
një qenieje historike dallojmë epokën ekzakte që shënon fundin 
e rritjes organike dhe fillimin asaj inorganike, dhe si e tillë, një 
proçes ortek shumimi i pakufi. Dhe tani, gjithashtu, shfaqet ai 
fryt kryekëput i huaj për tokën, matematik, artificial, një 


7 sh.s. Vesta dhe Janusi, Larët dhe Penatët - zota Romakë mbrojtës të 
shtëpisë. 

kënaqësi e pastër intelektuale në përshtatshmëri, qyteti i 
arkitektit të qytetit. Në të gjitha Civilizimet njësoj, këto qytete 
synojnë formën e fushës së shahut, që është simboli i së 
pashpirtmes. Blloqet e rregullta kuadrate e çuditën Herodotin 
në Babiloni dhe Kortezin në Tenoktitlan. Në botën klasike seria 
e qyteteve “abstrakte” filloi me Turin, i cili u “planifikua” nga 
Hipodamusi i Miletusit më 441 p.e.s.. Prieni, fushë-shahu i të 
cilit i injoronte krejtësisht ulje-ngritjet e terrenit, Rodosi, dhe 
Aleksandria që pasuan, u bënë modele për qytete provinciale të 
panumërta gjatë Periudhës Perandorake. Arkitektët Islamikë e 
urbanizuan në mënyrë të planifikuar Bagdadin që më 761, dhe 
po njësoj edhe qytetin gjigant të Samarrës një shekull më vonë 
8. Në botën Europiano-Perëndimore dhe Amerikane shembulli i 
parë i madh është Uashingtoni më 1791“. Nuk mund të ketë 


8 sh.p. Samarra, si edhe Forumi Perandorak i Romës dhe rrënojat e 
Luksorit, dëshmon përpjesëtime të vërteta Amerikane. Qyteti shtrihet 
përgjatë lumit Tigër për 33 km. Pallati Balkuara, ndërtuar nga Kalifi 
Mutavakil për njërin prej djemve të tij formonte një katror me brinjë 
1150 m. Njëra prej xhamive gjigante ngrihej mbi një sipërfaqe me 
përmasa 160 x 180 m. Schyvarz, Die Abbasidenresidenz Samarra 
(1910), Herzfeld, Ausgrabungen von Samarra (1912). Pataliputra, në 
ditët e Çandraguptës dhe Asokës, i kishte muret e brendshme 10 x 2 
milje (baraz me Ishullin e Manhatanit apo me Londrën përgjatë 
Tamizit nga Grinuiçi deri në Riçmond). 

9 sh.p. Karlsruhe me skemën e saj në formë erashke, dhe Mainhajmi 
me katrorët e tij, janë më parë se Uashingtoni. Mirëpo që të dy janë 
vende të vogla. I pari ishte një zgjatim i parkut të princave Rokoko 
dhe i përqendruar rreth point de vue, tjetri, që me blloqet e tij të 
radhitura, të vetmet në Europë, duket se anon nga qytetet Amerikane, 
në të vërtetë u planifikua si një kryeqytet ushtarak i pajisur me 
gjithçka, dhe kuadratizimin e kishte vetëm brenda një qarku qëndror, 
ndërsa blloqet e qyteteve Amerikane janë shtruar për t'u shtuar me të 
tjerë. Planifikimi i Petersburgut nga Pjetri i Madh (që vazhdon të ruhet 
edhe sot dhe akoma nuk ka përfunduar plotësisht në detaje) është një 

dyshim që edhe qytetet botërore të periudhës Han në Kinë dhe 
të dinastisë Moraja në Indi kishin të njëjtin model gjeometrik. 
Edhe tani qytetet botërore të Civilizimit Perëndimor janë larg 
arritjes së majës së zhvillimit të tyre. Unë shoh, shumë përtej 
vitit 2000, qytete të ndërtuara për dhjetë deri njëzet milion 
banorë, që shtrihen në hapësira të pamata, me ndërtesa që do 
t'i bëjnë të duken si xhuxhe edhe ato më të lartat sot, dhe me 
koncepte trafiku dhe komunikimi që sot ne do t'i quanim 
fantastike deri në pikën e çmendurisë '”, 


Edhe në këtë formë finale të qenies së tij, forma ideale e njeriut 
Klasik mbetet pika fizike. Në një kohë që qytetet tona gjigante 
të së tashmes rrëfejne prirjen tonë të parezistueshme drejt 
pafundësisë — periferitë e qyteteve tona që pushtojnë peisazhin 
e gjerë të fshatrave, rrjeti ynë i gjerë dhe gjithëpërfshirës i 
rrugëve, ku trafiku rrjedh shpejt dhe i kontrolluar rrugëve të 
gjera mes zonave me dendësi të lartë ndërtimi, me të tjera 
rrugë nën tokë po aq sa edhe lart mbi kokë — Qyteti-botëror 
Klasik i vërtetë u përpoq gjithmonë jo të zgjerohej, por të 
dendësohej — rrugët u ngushtuan deri në bllokim, duke e bërë 
të pamundur qarkullimin e shpejtë (megjithëse ky ishte 
plotësisht i zhvilluar në rrugët e mëdha të Romakëve), deri në 
një mosdashje të plotë për të jetuar në periferi, e madje edhe 


tjetër shembull i një planifikimi arbitrar shumë më imponues të një 
Megalopoli. Edhe pse jashtë botës “Europiane”, ai i përket asaj, sepse 
ishte simboli i dukshëm i vullnetit të Pjetrit për t'i imponuar Europën 
Rusisë. Është i së njëjtës kohë me Karlsruhen dhe Mainhajmin (fillimi i 
shekullit të tetëmbëdhjetë), por krijuesi i tij e konceptoi si një qytet të 
së ardhmes. 

10 sh.p. në rastin e Kanadasë nuk janë planifikuar për zhvillim vetëm 
krahina të mëdha, por i tërë vendi është ndarë në kuadrate të 
barabartë për zhvillim në të ardhmen. 

për t'i mundësuar ato në përgjithësi ''. Edhe në këtë fazë qyteti 
kërkon me këmbëngulje të mbetet një trup i vetëm, i ngjeshur 
dhe rrethor, një ogua “ në kuptimin më të rreptë të fjalës. 
Sinecizmi $ që në periudhën e hershme Klasike pati tërhequr 
gradualisht popullatën fshatare drejt qyteteve, duke krijuar 
kështu tipin Polis, në fund të saj e përsëriti veten në një formë 
absurde: të gjithë donin të jetonin në qendër të qytetit, në 
dendësinë më të lartë të bërthamës, sepse ndryshe nuk mund 
ta ndjenin veten mjaftueshëm njerëz urbanë. Të gjitha këto 
qytete janë vetëm citës '', qytete të mbyllura. Sinecizmi i ri 
formoi, në vend të zonave periferike, botën e kateve të larta. 
Roma e vitit 74, me gjithë popullatën e saj të pamatë, kishte 
një perimetër të vogël qesharak prej vetëm nëntëmbëdhjetë 
kilometrash e gjysmë “”. Si rrjedhim këto qytete-trupa u shtrinë 
përgjithësisht jo në gjerësi, por gjithnjë e më tepër lart. Blloqet 
e banesave shumëkatëshe me qera të Romës, të tilla si e 
famshmja Insula Felicula, u ngritën anës rrugëve me gjerësi 


' sh.p. I takoi Civilizimit Perëndimor të Romës së ditëve të sotme t'i 
ndërtonte rrethinat e lulëzuara që mund t'i kishte ndërtuar ai Klasik. 
17 sh.s. oda - helenisht (somal - trup fizik i një gjallese, por edhe 
grup njerëzish, apo trupë ushtarake. 
8 sh.s. Sinecizëm - term i përdorur në Greqinë antike për bashkimin e 
fshatrave në Polis-e, apo Qytete-Shtete. 
1 sh.s. citë - frëngjisht - qytet i vogël, më herët përdorur në kuptimin 
e një qyteti të vogël të fortifikuar në stil kështjelle. 
1 sh.a. Friedlander, Sittengeschichte Roms, I, faqe 5. Krahasojeni 
këtë me Samarrën, që kishte një popullatë shumë herë më të vogël. 
“Qyteti Klasik i Vonë në tokë Arabe ishte po aq jo-Klasik në këtë pikë 
sa edhe në të tjerat”. Rrethinat e lulëzuara të Antiokisë ishin të 
famshme në të gjithë Lindjen. 

vetëm tre deri pesë metra “ në lartësi që nuk janë parë kurrë 
në Europën Perëndimore dhe mund të shihen vetëm në pak 
qytete të Amerikës. Pranë Kapitolit çatitë pothuajse arritën 
nivelin e qafës së kodrës '. Mirëpo qytetet e shkëlqyera 
gjigante bëhen gjithmonë edhe streha të varfërisë së 
vajtueshme dhe zakoneve të degraduara, dhe papafingot dhe 
mansardat, bodrumet dhe oborret e pasëm, kultivuan një tip të 
ri njeriu të zhvoshkur — si në Bagdad, Babiloni dhe Tenoktitlan, 
ashtu dhe në Londrën dhe Berlinin e ditëve të sotme. Diodorusi 
tregon për një mbret Egjyptian të përmbysur që ishte 
katandisur të jetonte në një nga këto kate të larta të banesave 
të mjerueshme me qera të Romës. 


Por asnjë mjerim, asnjë shtrëngim, as edhe vetë pamja e qartë 
e çmendurisë së këtij zhvillimi, nuk mjafton për ta neutralizuar 
forcën tërheqëse të këtyre krijimeve demonike. Rrota e Destinit 
rrotullohet deri në fund: lindja e Qytetit kumton vdekjen e tij. 
Kokë për kokë, shtëpiza e fshatit dhe blloku i apartamenteve 
janë të lidhur me njëri tjetrin aq sa lidhet shpirti me intelektin, 
gjaku me gurin. Mirëpo “Koha” nuk është frazë “abstrakte”, por 
një emër që i është dhënë realitetit të Së Pakthyeshmes. Këtu 
ka vetëm përpara, dhe kurrë pas. Shumë kohë më parë fshati 
lindi qytezën dhe e ushqeu me gjakun e tij më të mirë. Tani 
qyteti gjigant i thith edhe palcën fshatit, duke kërkuar dhe 
përpirë në mënyrë të pangopur dhe të vazhdueshme prurje të 
freskëta njerëzore, derisa lëshohet dhe vdes në mes të një 
vendi të shkretuar dhe pothuajse të pabanueshëm. Sapo 


18 sh.a. Qyteti që ndërtoi për vete në Tel-el-Amarna “Julian 


Femohuesi” Egjyptian - Amenofisi IV (Akhenatoni) - kishte rrugë me 
gjerësi deri në 45 m. 
7 sh.a. Pëhlmann, Aus Altertum and Gegenvvart (1910), faqe 211 e 
vazhdim. 

bukuria e plotë mëkatare e kësaj mrekullie të fundit të historisë 
e mbërthen viktimën e saj, ajo kurrë nuk e lejon më atë të 
shkojë. Njerëzit primitivë mund të largohen nga vendi dhe të 
enden lart e poshtë mbi dhe, por nomadi intelektual kurrë. Malli 
për qytetin e madh është më therës se çdo lloj nostalgjie tjetër. 
Shtëpia për të është cilido prej këtyre qyteteve gjigante, por 
edhe fshati më i afërt do të ishte territor i huaj. Ai më parë do 
të vdiste mbi trotuar sesa të kthehej “pas” te toka. Edhe pse të 
neveritur prej të shtirurit, edhe pse të lodhur prej mijëra dritave 
farfuritëse, taedium vitae ' që në fund mposht shumicën, nuk i 
lejon të zgjidhen nga robëria. Ata e marrin Qytetin me vete 
kudo në mal apo në det. Ata e kanë humbur tokën brenda 
vetes dhe kurrë më nuk do ta gjejnë jashtë. 


Ajo që e bën njeriun e qyteteve botërore të paaftë për të jetuar 
kudo tjetër përveçse këtyre terreneve artificiale është se pulsi 
kozmik brenda qenies së tij vjen vazhdimisht në rënie, ndërsa 
tensionet e vetëdijes-në-zgjim të tij bëhen gjithnjë e më të 
rrezikshme. Duhet kujtuar se në mikrokozmosin shtazor, është 
ana në-zgjim, ajo kafshërore, që dominon anën bimore, atë të 
qenies, dhe jo e kundërta. Pulsi dhe tensioni, gjaku dhe 
intelekti, Destini dhe Shkak-Pasoja, qëndrojnë përballë njëri- 
tjetrit si fshati në lulëzim me qytetin e gurtë, si diçka që 
ekziston vetvetiu me një tjetër që ekziston në varësi. Tensioni, 
pa pulsin kozmik që t'i japë atij shpirt, është rruga drejt 
asgjësë. Mirëpo Civilizimi nuk është asgjë më tepër sesa 
tension. Koka, e të gjithë njerëzve të shquar të Civilizimeve, 
dominohet ekskluzivisht nga një shprehje e tensionit ekstrem. 
Inteligjenca është vetëm kapaciteti për kuptim nën tension të 
lartë, dhe në çdo Kulturë këto koka janë tipat e njerëzve të saj 
të fundit — mjafton vetëm t'i krahasosh ato me kokat e 


18 sh.s. Taedium vitae - latinisht - lodhje, shkrehje, mërzi nga jeta. 

fshatarëve, kur rastisin të shfaqen në vorbullat e rrugëve të 
jetës së qytetit të madh. Kalimi, gjithashtu, nga mençuria 
fshatare — “dinakëria”, zgjuarsia amësore, instinkti, bazuar në 
ndjesinë e pulsit të jetës ashtu si dhe te kafshët e tjera — 
përmes shpirtit të qytetit drejt inteligjencës kozmopolitane — 
vetë tingëllima e mprehtë e fjalëve të së cilës tradhëton 
zhdukjen e themelit të hershëm kozmik — mund të përshkruhet 
si zvogëlim i vazhdueshëm i ndjenjës së Destinit dhe shtim i 
shfrenuar i kërkesave si rrjedhim i veprimit të Shkak-Pasojës. 
Inteligjenca është zëvendësimi i jetës në mënyrë të 
pavetëdijshme me ushtrimin e asaj me mendim, mjeshtërisht, 
por pa gjak dhe pa fryt. Fytyra e inteligjencës është e ngjashme 
në të gjitha racat — ajo që mungon në to është, pikërisht, raca. 
Sa më e dobët ndjesia e domosdoshmërisë për vetëshfaqjen e 
Qenies, aq më tepër rritet zakoni i “të sqaruarit”, dhe aq më 
tepër frika nga vetëdija-në-zgjim rreket të fashitet me metoda 
shkak-pasojë. Prej këtej rrjedh edhe përthithja e njohurisë 
përmes demonstrueshmërisë, dhe zëvendësimi i besimit me 
teorinë shkencore, me mitin shkak-pasojë. Prej këtej rrjedh, 
gjithashtu dhe paraja-në-abstraksion thjesht si shkak-pasojë e 
jetës ekonomike, në kontrast me shkëmbimin fshatar, që është 
pulsim dhe jo sistem tensionesh. 


Tensioni, kur është bërë intelektual, nuk njeh asnjë formë tjetër 
çtensionimi përveç asaj specifike të qytetit-botëror — që do të 
thotë, dëtente , relaksim, shkëputje. Loja e vërtetë, joje de 
vivre””, kënaqësia, dehja, janë prodhime të pulsit kozmik dhe si 
të tilla jo më të kapshme në thelbin e tyre. Mirëpo çlirimi i 
punës së rëndë dhe intensive të trurit përmes të kundërtës — 
teveqelësisë së praktikuar me vetëdije — i tensionit intelektual 


P sh.s. dëtente — frëngjisht — limonti. 
2 sh.s. joie de vivre — frëngjisht — lumturi dhe shijim i jetës. 

përmes tensionit trupor të sportit, i tensionit trupor përmes 
tendosjes sensuale në ndjekje të “kënaqësisë”, dhe i tendosjes 
shpirtërore pas “eksitimit” të basteve dhe garave, i logjikës së 
pastër të punës së përditshme me misticizëm të shijuar me 
vetëdije — e tëra kjo është e përbashkët për qytetet-botërore të 
të gjitha Civilizimeve. Kinemanë 41 Ekspresionizmin, Teozofinë, 
ndeshjet e boksit, vallet zezake, pokerin, dhe garat — këto i 
gjeje të gjitha në Romë. Në fakt studiuesi mund ta shtrinte 
kërkimin e tij gjithashtu edhe në qytetet-botërore Indiane, 
Kineze dhe Arabe. Për të përmendur vetëm një shembull, nëse 
lexon Kama-Sutrën kupton se përse Budizmi u bën apel edhe 
shijeve të burrave, dhe atëherë skenat e luftës me dema të 
Pallatit të Knososit ” do të mund të shiheshin me një sy krejt 
tjetër. Ishte një kult, pa dyshim, në themel të tyre, por ama 
kishte interes për të në përgjithësi, ashtu si edhe në Romë për 
kultin në modë të Isisit në lagjen e Cirkut Maksimus. 


4 sh.s. Në kohën e shkrimit të këtij libri (1922), Kinemaja ishte akoma 
në nivel primitiv dhe pa një perspektivë të qartë zhvillimi, aq sa me të 
drejtë mund edhe të konsiderohej si kombinim tepër baziko-utilitar i 
arteve (teatri) dhe teknikave (fotografia) ekzistuese, një kinema dy- 
përmasore, planore. Kinemaja e vërtetë Perëndimore, ajo tre- 
përmasore, hapësinore, vjen më 1933, me filmin dokumentar Gjerman 
Triumfi i Vullnetit, nga Leni Riefenstahi. Përsa i përket lidhjes me 
Romën autori me siguri i referohet pajisjeve primitive të përdorura për 
animacionin e imazheve të llojeve Fenakistoskopë, Zoetropë dhe 
Stroboskopë të njohura aty, prototipet e hershme të të cilave datojnë 
që prej 3000 p.e.s.. 

2 sh.s. Qyteti i Knososit, Kretë, 2000-1100 p.e.s.. Në kulmin e tij më 
1700 p.e.s. popullata arriti në 100,000 banorë. 

“: Shterpësia dhe Shpërbërja 


nga Kapitulli IV Qytetet dhe Popujt. (A) Shpirti i Qytetit 


ET EE 


PN 


Dhe atëherë, kur Qenia është çrrënjosur mjaftueshëm ndërkohë 
që Vetëdija-Në-Zgjim është tendosur sa duhet, papritur ngre 
krye nën dritën e qartë të historisë një dukuri që qëndronte e 
fshehur tinëzisht prej kohësh dhe tani bën përpara për t'i dhënë 
fund dramës — shterpësia e njeriut të civilizuar. Kjo nuk është 
diçka që mund të kuptohet vetëm si çështje Shkak-Pasojë 
(ashtu si mëse natyrshëm është përpjekur ta kuptojë shkenca 
moderne): ajo duhet kuptuar si kthesë metafizike thelbësore 
drejt vdekjes. Njeriu i fundit i qytetit botëror nuk do më të 
jetojë — ai mund të vazhdojë të kapet pas jetës si individ, por jo 
si tip, jo si totalitet, ai vetëm sa gjen strehë tek ekzistenca 
kolektive, veçori e së cilës është eliminimi i frikës nga vdekja. 
Ajo që e mbush fshatarin e vërtetë me frikë të thellë dhe të 
pashpjegueshme, mendimi se familja dhe emri mund të 

shuhen, tashmë e ka humbur kuptimin. Vazhdimësia e vijës së 
gjakut në botën e dukshme nuk është më detyrë gjaku, ndërsa 
destini i të qenit i fundit i kësaj vije nuk shihet më si fund i 
botës. Fëmijët nuk vijnë më në jetë, jo për ndonjë pamundësi, 
por në radhë të parë sepse inteligjenca në kulmin e intensitetit 
nuk mundet më të gjejë asnjë arsye për qenien e tyre. Le ta 
provojë lexuesi të zhytet në shpirtin e fshatarit. Ai u vendos në 
ngastrën e tij që prej kohërave të hershme 9, apo la thonjtë 
duke punuar në të, derdhi djersë dhe gjak për të. Ai është i 
rrënjosur në të si pasardhës i stërgjyshërve dhe si stërgjysh i 
pasardhësve të mëtejshem. Shtëpia e tij, prona e tij, këtu 
nënkupton, jo një lidhje të përkohshme të një personi me një 
send që shtrihet në hapësirën e pak viteve, por një bashkim të 
brendshëm dhe të vazhdueshëm të tokës së përjetshme me 
gjakun e përjetshëm. Pikërisht kjo bindje mistike për ngulim 
bën që nga epokat e mëdha të ciklit — përtëritja, lindja, dhe 
vdekja — të burojë ai element i magjishëm metafizik që 
kondensohet në simbolizmin e zakoneve dhe besimeve që i 
kanë të gjithë njerëzit e lidhur me tokën. Për “njerëzit e fundit” 
e gjitha kjo është tretur dhe lënë pas. Inteligjenca dhe 
shterpësia ecin krah për krah në familjet e vjetra, popujt e 
vjetër, dhe në Kulturat e vjetra, jo vetëm se në secilin 
mikrokozmos elementi kafshëror i lidhur me vargonj dhe i 
tejtendosur po e përpin elementin bimor, por edhe sepse 
vetëdija-në-zgjim e merr si të mirëqenë dhe normale se qenia u 
kontrolloka prej shkak-pasojës. Atë që njeriu i inteligjencës, në 
veçanti dhe në mënyrë karakteristike, e etiketon si “impuls 
natyral” apo “forcë-e-jetës”, ai jo vetëm që e kupton si shkak- 
pasojë, por edhe e vlerëson si të tillë, duke i caktuar asaj një 


3 sh.a. Disa vite më parë një fshatar francez u bë i famshëm sepse 
ngastra e tokës së vet punohej nga familja e tij që prej shekullit të 
nëntë. 

vend mes nevojave të tij të tjera ashtu siç e gjykon ai vetë. Kur 
mendimi i zakonshëm i njerëzve të kultivuar në ekstrem fillon ta 
konsiderojë “të pasurit fëmijë” si çështje pro dhe kundra, 
atëherë pika e kthesës së madhe ka mbërritur. 


Sepse Natyra nuk do t'ia dijë për pro dhe kundra. Kudo ku ka 
jetë të vërtetë, mbretëron një logjikë e brendshme organike, 
një “ajo”, një shtysë, që është skajshmërisht e pavarur nga 
vetëdija-në-zgjim, me lidhjet e saj shkak-pasojë, dhe në të 
vërtetë edhe e pavëzhguar prej saj. Riprodhimi i shpejtë i 
popujve primitivë është dukuri natyrale, për të cilën as që është 
menduar ndonjëherë, dhe aq më pak vlerësuar si për dobinë 
apo dëmin e saj. Kur në çështje jete qoftë edhe flitet për 
parashtrim arsyesh, atëherë vetë jeta është bërë e 
diskutueshme. Në këtë pikë fillon kufizimi i mirëllogaritur i 
numrit të lindjeve. Në botën Klasike kjo praktikë u vajtua nga 
Polibiusi i cili e quajti si rrënimin e Greqisë, e megjithatë edhe 
atëherë kur e tha ai ishte ngulitur prej shumë kohësh në 
qytetet e mëdha: në kohërat pasrendëse të Romës u përhap në 
mënyrë tronditëse. Në fillim u shpjegua me mjerimin ekonomik 
të kohës, më vonë as që u mundua ta shpjegonte kush. Dhe në 
atë pikë, gjithashtu, në Indinë Budiste si edhe në Babiloni, në 
Romë si edhe në qytetet tona, zgjedhja e burrit për një grua që 
do të jetë, jo më nëna e fëmijëve të tij si mes fshatarëve dhe 
primitivëve, por “shoqja e tij e jetës”, kthehet në çështje 
mendësie. Shfaqet martesa e Ibsenit, “afrimiteti i lartë 
shpirtëror” në të cilin të dyja palët janë “të lirë” — të lirë, që do 
të thotë, si inteligjenca, të lirë nga kushtrimi rrënjëthellë i 
gjakut për të vazhduar veten, dhe bëhet e mundur për njëfarë 
Shou që të thotë se “sa kohë që gruaja nuk zhvishet nga të 
qenit grua, nga detyra ndaj burrit, ndaj fëmijëve, ndaj 
shoqërisë, ndaj ligjit, dhe ndaj kujtdo përveç vetvetes, ajo nuk 

mund ta emancipojë veten” “. Gruaja parësore, gruaja 
fshatare, është nënë. E gjithë dëshira e zjarrtë që ka në zemër 
që prej fëmijërisë përmblidhet në këtë fjalë të vetme. Mirëpo 
tani na shfaqet gruaja e Ibsenit, partnerja, heroina e një 
letërsie të tërë megalopolitane nga drama Veriore dhe deri te 
novela Pariziene. Në vend të fëmijëve, ajo ka konflikte 
shpirtërore, martesa na qenka një lloj mjeshtërie në nivel arti 
për arritjen e “mirëkuptimit të dyanshëm”. Është njësoj rasti i 
kundërshtisë ndaj fëmijëve të zonjave Amerikane, që nuk do ta 
humbnin sezonin për asgjë, me atë të Parizienes që trembet se 
mos i dashuri do ta braktisë, apo me atë të një heroine të 
Ibsenit që “i përket vetvetes” — ato të gjitha i përkasin vetvetes 
dhe janë të gjitha të pafrytshme. 1 njëjti fakt, në lidhje me të 
njëjtat argumente, gjendet në Aleksandri, Romë, dhe, 
natyrshëm, edhe në çdo shoqëri tjetër të civilizuar — dhe pa u 
vënë shumë re edhe në atë ku u rrit Buda. Në Helenizëm dhe 
në shekullin e nëntëmbëdhjetë, si dhe në kohërat e Lao-Cesë — 
dhe të doktrinës Çarvake “, gjendet një etikë për inteligjencën 
pa fëmijë, si edhe letërsi e llojit të konflikteve të brendshme të 
Norës dhe Nanës ”. “Natalisti”, që kishte akoma një paraqitje 
të nderuar në ditët e Verterit, kthehet në diçka provinciale. 
Babai i shumë fëmijëve është subjekt karikature për qytetin e 
madh: Ibsenit kjo nuk i shpëtoi, dhe e paraqiti në Komedinë e 
Dashurisë. 


Në këtë pikë të gjitha Civilizimet hyjnë në një fazë shpopullimi 
tronditës që zgjat për shekuj. E tërë piramida e njeriut kultural 


“ sh.a. Shou (George Bernard Shavv) te Kuintesenca e Ibsenit. 
25 sh.s. Lao-Ce, themelues i Taoizmit Kinez. 
28 sh.p. Doktrina Çarvake, një materializëm i lashtë Hindu. 
7 sh.s. Nora, personazh i Ibsenit në dramën Shtëpia e Kukullës. Nana, 
personazh i Emil Zolasë në romanin me të njëjtin emër. 

shembet. Shkërmoqet që nga maja, në fillim qytetet botërore, 
pastaj format provinciale, pastaj edhe i gjithë vendi, gjaku më i 
mirë i të cilit u derdh pa pushim drejt qyteteve, vetëm për tii 
mbajtur ata gjallë edhe për ca kohë. Në fund, mbetet vetëm 
gjaku primitiv, por tashmë i zhveshur nga elementët e tij më të 
fortë dhe më premtues. Kjo mbetje është tipi Fellah 5. 


Në ka diçka që ka treguar faktin se Shkak-Pasoja nuk ka të bëjë 
aspak me historinë, është e mirënjohura “rënie” e Klasikes, që 
ndodhi shumë kohë përpara shpërthimit të migrantëve 
gjermanë ”. Imperiumi gëzonte paqe absolute: ishte i pasur 
dhe shumë i zhvilluar, ishte i mirëorganizuar, në vargun e 
Çezarëve nga Nerva te Markus Aurelius “ pati burra shteti 
ashtu siç nuk i ka parë Çezarizmi i asnjë Civilizimi tjetër, e 
megjithatë popullata u tkurr, shpejt dhe masivisht. Ligjet e 
dëshpëruara të Augustit për martesën dhe fëmijët — në mes 
tyre edhe Lex de maritandis ordinibus, që e trembën shoqërinë 
Romake më tepër sesa humbja e legjioneve të Varusit “' — 
adoptimet në masë, sjellja e pandalshme e ushtarëve me 


28 sh.s. Fellah — në shumës Fellaheen, fjalë zhargon në Anglisht, 
huazuar nga fjala Arabe falaha që do të thotë bujk, punues i tokës, e 
përdorur për të përshkruar popullatën ruralo-fshatare të vendeve 
Arabe dhe Sirisë në kohën kur aty u shfaqën Anglezët. 

E SA: Për sa pasoi shikoni Eduard Meyer, Kleine Schriften (1910). 

5 sh.s. Nerva dhe Markus Aurelius — Perandorë të Romës, sunduan 
përkatësisht gjatë viteve 96 - 97 dhe 161 - 180. 

5 sh.s. Oktavian Augusti - Perandori i parë i Romës, nip i Jul Çezarit, 
sundoi 27 p.e.s. — 14 e.s.. Lex de maritandis ordinibus - ligje të 
vendosura më 18 p.e.s. me qëllim uljen e degjenerimit shoqëror dhe 
shtimin e nunrit të lindjeve. Varus - gjeneral romak, që në vitin 9 e.s. 
në pyllin Teutoburg të Gjermanisë humbi pothuajse të gjithë ushtrinë 
(tre legjione) në një betejë tre ditore me fiset gjermane të 
udhëhequra nga Armini, dhe vrau veten në fund të saj. 

origjinë barbare për të mbushur fshatrat e zbrazur, bamirësitë e 
pafundme në ushqime të Nervës dhe Trajanit “ për fëmijët e 
prindërve të varfër — asgjë nuk dha efekt për ta frenuar 
proçesin. Italia, pastaj Afrika e Veriut dhe Galia, dhe në fund 
Spanja, të cilat nën Çezarët e hershëm kishin qenë nga pjesët 
me popullatë më të dendur të Perandorisë, u zbrazën dhe u 
shkretuan. Thënia e famshme e Plinit — që kaq shumë dhe me 
të drejtë citohet sot për ekonominë kombëtare — “Latifundia 
perdidere Italiam, lam, vero et provincias' $ e sheh proçesin në 
rend të kundërt: zotërimet e mëdha nuk do ishin katandisur 
kurrë në atë gjendje sikur fshatarësia të mos ishte përthithur 
nga qytetet, në mos në mënyrë të hapur, të paktën në të 
pandalshme, dhe po të mos e kishte braktisur tokën. E vërteta 
tronditëse më në fund u duk qartë me dekretin e Pertinaksit “”, 
në vitin 193, sipas të cilit kushdo në Itali apo nga provincat, 
lejohej të merrte në zotërim një tokë djerrë, dhe nëse e 
punonte atë, ta mbante si pronë të tij të ligjshme. Studenti i 
historisë duhet vetëm ta kthejë vëmendjen me seriozitet drejt 
Civilizimeve të tjera për të gjetur të njëjtat dukuri gjithandej. 
Shpopullimi mund të dallohet qartësisht në sfondin e 
Perandorisë së Re Egjyptiane, sidomos nga dinastia XIX e lart. 
Gjerësi rrugësh si ato të Amenofisit IV në Tel-el-Amarna — dyzet 
e pesë metra — do të kishin qenë të papërfytyrueshme me 
popullatën më të dendur të kohëve të vjetra. Sulmi i “njerëzve- 
të-detit” gjithashtu, u arrit të ndalej vetëm me shumë sforcim — 
shanset e tyre për sukses nuk qenë aspak më të vogla nga ato 


“ sh.s. Trajani — Perandor i Romës, sundoi gjatë viteve 98 — 117. 
$ sh.s. “Latifundia perdidere Italiam, iam, vero et provincias' — 
latinisht — “Latifondistët e shkatërruan Italinë, më tej edhe provincat”, 
nga Plini (i Vjetri), shkrimtar, natyralist, ushtarak, dhe filozof Romak, 
23 -79eSss.. 
54 sh.s. Pertinaks - Perandor i Romës, Janar-Mars 193. 

të Gjermanëve të shekullit të katërt karshi botës Romane. Dhe 
në fund depërtimi i vazhdueshëm i Libianëve në Deltë kulmoi 
me marrjen e pushtetit nga njëri prej udhëheqësve të tyre, më 
945 p.e.s. — pikërisht ashtu siç e mori Odoaceri më 476 “. 
Mirëpo e njëjta prirje vërehet edhe në historinë e Budizmit 
politik pas Çezarit Asoka “. Nëse popullata e Majave me tërë 
kuptimin e fjalës u zhduk brenda një kohe shumë të shkurtër 
pas pushtimit Spanjoll, dhe qytetet e tyre madhështore të 
zbrazura u mbuluan nga xhungla, kjo nuk provon vetëm 
brutalitetin e pushtuesve — i cili sidoqoftë do të kishte qenë i 
pafuqishëm përballë forcës vetërinuese të një njerëzie Kulturale 
të re dhe të frytshme — por edhe që ishte një zhdukje nga 
brenda e cila pa dyshim vazhdonte prej kohësh. Dhe nëse 
kthehemi në civilizimin tonë, vërejmë se familjet e vjetra të 
fisnikërisë Franceze në më të shumtën e rasteve nuk u 
shfarosën nga Revolucioni, por filluan të zhduken pas 1815-s, 
dhe se shterpësia e tyre u përhap edhe te borgjezia, dhe, që 
prej 1870-s, edhe tek ajo fshatarësi që vetë ai Revolucion 
pothuajse e krijoi nga fillimi. Në Angli, dhe në Shtetet e 
Bashkuara — sidomos në lindje, aty ku soji është më i miri dhe 
më i vjetri — proçesi i “vetëvrasjes raciale” i denoncuar nga 
Ruzvelti ka kohë që vazhdon në përmasa masive. 


Rrjedhimisht gjejmë kudo në këto Civilizime se si qytetet në 
fazë të hershme provinciale kthehen në qytete gjigante që në 
fund të rrugëjetës mbeten të zbrazëta, dhe masat e tyre të 


$ sh.s. Flavius Odoacer, ushtarak i etnisë gjermane, mbreti i parë i 
Italisë 476 - 493. 
5$ sh.a. Dimë se masa të tilla për promovimin e shtimit të popullatës 
janë ndërmarrë në Kinën e shekullit të tretë p.e.s., saktësisht në 
Epokën Augustiane të zhvillimit Kinez. Referojuni Artur fon Rostorn — 
Jeta Sociale e Kinezëve (1919). 

gurta ofrojnë mbrojtje të sigurt për popullata të vogla fellahini 
të strehuara në to ashtu siç strehoheshin dikur në shpella dhe 
shtëpi ujore mbi drunj njerëzit e Epokës së Gurit “”. Samarra u 
braktis në shekullin e dhjetë. Pataliputra, kryeqyteti i Asokës, 
ishte një shkretëtirë e pamatë shtëpish të zbrazëta kur u vizitua 
nga udhëtari Kinez Hsinan-tang rreth vitit 635, dhe shumë nga 
qytetet e mëdha të Majave mendohet të kenë qenë në po atë 
gjendje në kohën e Kortezit. Në një varg shkrimtarësh Klasikë, 
që nga Polibiusi dhe më tej lexojmë për qytete të vjetra të 
famshme, ku anës rrugëve kishte vetëm rrënoja të zbrazëta 
dhe të shembura, ku në forum dhe gjimnaz kullosnin bagëtitë, 
dhe ku anriteatri ishte një fushë e mbjellë, ku mbinin statuja 
dhe platforma bustesh “, Në shekullin e pestë Roma kishte një 
popullatë sa atë të një fshati, mirëpo pallatet e saj perandorake 
ishin akoma të banueshme. 


Ky është pra, përfundimi i historisë së qytetit, duke lulëzuar nga 
një qendër-shkëmbimi primitive në një Qytet-Kultural dhe në 
fund në një qytet-botëror, ai ua flijon së pari gjakun dhe 
shpirtin e krijuesve të tij nevojave të këtij zhvillimi madhështor, 
dhe pastaj lulen e fundit të këtij lulëzimi shpirtit të Civilizimit — 
dhe kështu, i dënuar, ecën përpara drejt vetëshkatërrimit të tij 
përfundimtar. 


5” sh.p. Amfiteatrot e Nimës dhe Aries ishin mbushur me qytetarë të 
dorës së tretë që përdornin muret e tyre të jashtme si fortifikime. 

5 sh.a. Strabo, Pausanias, Dio Chrysostom, Avienus, etj.: shikoni 
Eduard Meyer, Kleine Schriften, faqe. 164, dhe vazhdim. 

$ sh.p. Vetë Koloseumi i Romës me kohë degradoi aq sa në librat 
udhërrëfyes të kohës lexojmë se “flora e tij kishte qenë e famshme” — 
në rrënojat e tij jetonin 410 specie kafshësh të egra. Nëse kjo mund 
të ndodhë në Romë, atëherë nuk kemi pse habitemi me pushtimin e 
shpejtë, pothuajse katastrofik, të qyteteve Maja nga bimësia tropikale. 

“: Nga Primitivizmi te Fellahini 


nga Kapitulli VI Qytetet dhe Popujt. (C) Primitivët, Popujt 
Kulturalë, Fellahini 


Në fillim, kur vendi ishte pa qytete, ishte fisnikëria ajo që 
përfaqësonte kombin në kuptimin më të lartë të fjalës. 
Fshatarësia, “e përjetshme” dhe e pahistori, ishte popull që 
përpara agimit të Kulturës, dhe në tiparet e saj themelore 
vazhdoi të mbetej popull primitiv, duke i mbijetuar rënies së 
radhës së formës së kombit. “Kombi”, si çdo simbol tjetër 
madhor i Kulturës, është një privilegj që ushqehet nga një 
pakicë tepër e ngushtë: ata që e kanë, e kanë atë të lindur, 
ashtu si njerëzit janë të lindur për artin apo filozofinë, dhe 
dallimet mes krijuesit, kritikut, laikut, apo diçkaje të ngjashme, 
shfaqen edhe aty — njësoj si në një Polis klasik, në një 
konsensus Jahudi, ashtu edhe në një popull Perëndimor. Kur 
një popull ngrihet me zjarr të luftojë për nderin dhe lirinë e tij, 
është gjithmonë një pakicë ajo që në të vërtetë ndez shumicën. 
Populli “Zgjohet” — kjo është diçka më shumë sesa një shprehje 

e figurshme, sepse vetëm kështu dhe aty del në pah vetëdija- 
në-zgjim e së tërës. Të gjithë këta individë “ne”-ja e djeshme e 
të cilëve kënaqej me horizontin e një shtëpie, një pune, dhe 
ndoshta edhe të një qyteti të lindjes, papritur në të sotmen 
kthehen në burra të asgjëje më pak sesa të një Populli. 
Mendimi dhe ndjenja e tyre, Ego-ja e tyre, dhe bashkë me to 
edhe “ajo”-ja brenda tyre, shndërrohen deri në thellësitë më të 
mëdha. Bëhen historike. Dhe atëherë edhe fshatari i pahistori 
bëhet pjesëtar i kombit, dhe zbardh një agim në të cilin ai e 
përjeton historinë në vend se vetëm ta lërë atë t'i kalojë pranë. 


Mirëpo në qytetet-botërore, përveç një pakice që ka histori dhe 
e përjeton atë për së gjalli, e ndjen, dhe përpiqet ta udhëheqë 
kombin, ngrihet edhe një tjetër pakicë e pakohë dhe e 
pahistori, njerëz të letrave, njerëz jo të destinit, por të arsyeve 
dhe shkaqeve, njerëz që janë shkëputur përbrenda nga pulsi i 
gjakut dhe i qenies, vetëdije të zgjuara në mendim absolut të 
cilat nuk munden më të gjejnë një domethënie “të arsyeshme” 
për idenë kombëtare. Kozmopolitanizmi është vetëm bashkësi e 
vetëdijeve-në-zgjim të inteligjencave. Brenda tij qëndron 
urrejtja për Destinin, dhe mbi të gjitha për historinë si shprehje 
e Destinit. Gjithçka kombëtare i përket racës — aq shumë sa e 
ka të pamundur të gjejë një gjuhë për veten, e ngathët në 
gjithçka që kërkon mendim, e plogësht deri në pikën e 
fatalizmit. Kozmopolitanizmi është letërsi dhe mbetet letërsi, 
shumë i fortë në arsye, shumë i dobët në mbrojtjen e tyre 
përveçse me më tepër arsye, në vend se t'i mbrojë ato me 
gjak. 


Dhe sa më shumë atëherë, që kjo pakicë e një intelekti tejet 

superior zgjedh armën intelektuale, aq më shumë ajo mundet 

të veprojë kështu sa kohë që qytetet-botë janë intelekt i pastër, 

i parrënjë, dhe për nga vetë hipoteza tipar i zakonshëm i 

civilizimit. Të lindurit qytetarë-të-botës, pacifistët e botës, dhe 
botë-paqtuesit — njësoj si në Kinën e “Shteteve Ndërluftuese”, 
në Indinë Budiste, në epokën Helenistike, dhe në botën 
Perëndimore sot — janë udhëheqësit shpirtërorë të Fellahinit. 
“Panem et circenses” është vetëm një formulë tjetër për 
pacifizmin “. Në historinë e të gjitha Kulturave gjendet një 
element anti-kombëtar, pavarësisht nga dëshmitë që kemi apo 
jo. Mendimi i drejtuar vetëm nga vetja ka qenë gjithmonë i huaj 
për jetën, dhe si rrjedhim i huaj për historinë, joluftarak, i 
paracë. I hidhni një sy Klasicizmit dhe Humanizmit tonë, 
Sofistëve të Athinës, Budës dhe Lao-Cesë — për të mos 
përmendur përbuzjen pasionante ndaj të gjithë nacionalizmave 
të shfaqur nga kampionët e mëdhenj të këndvështrimit-botëror 
filozofik dhe fetar. Sado ndryshofshin rastet mes tyre, ata kanë 
një të përbashkët, atë që ndjesia e racës: instinkti politik (dhe 
rrjedhimisht kombëtar) për faktin (“mirë a keq është vendi im”), 
shtysa për të qenë subjekt i zhvillimit dhe jo objekt i tij (sepse o 
njëra o tjetra do të jetë) — me një fjalë, vullneti për-pushtet — u 
dashka të tërhiqet për t'i hapur rrugë një prirjeje standardet e 
së cilës në më të shumtën e rasteve vendosen nga njerëz të 
cilëve u mungon impulsi origjinal, por që edhe më tepër këtë të 
fundit e zëvendësojnë me logjikën e tyre, burra shtëpiakë, 
strukur në botën e tyre të të vërtetave, idealeve, dhe Utopive: 
burra librash që besojnë se mund të zëvendësojnë aktualen me 


“ sh.s. Panem et Cirsenses — latinisht — bukë dhe cirk. Në Civilizimin 
Klasik cirk quhej arena e gladiatorëve, ku bëheshin luftimet mes tyre, 
apo me kafshë të egra, por edhe ekzekutimet e të dënuarve të rangut 
të ulët. Meqenëse ndeshjet pasonin njëra-tjetrën, edhe gjatë gjithë 
ditës, ishte praktikë normale që publiku i gjerë, përfshirë gratë dhe 
fëmijët, të ushqeheshin gjatë spektaklit. Termin e formuloi i pari poeti 
Romak Juvenali, i fund-shekullit të parë dhe fillimit të të dytit, në 
Satirat e tij, si koncept të joshjes dhe ryshfetimit të turmave të 
metropolit për qëllime politike. 

logjikën, forcën e fakteve me drejtësi abstrakte, Destinin me 
Arsyen. Fillon me frikacakët e përjetshëm që tërhiqen nga 
realiteti nëpër qela, dhoma studimi dhe bashkësi shpirtërore, 
duke shpallur kotësinë e punëve të kësaj bote, dhe përfundon 
në çdo Kulturë me apostujt e paqes botërore. Çdo popull ka të 
tilla (folur historikisht) prodhime skarco. Edhe kokat e tyre 
fizionomikisht përbëjnë në vetvete një grup. Në “historinë e 
intelektit” ata qëndrojnë lart — dhe midis tyre numërohen 
shumë emra të shquar — por e parë nga këndvështrimi i 
historisë reale, ata janë të paefektshëm. 


Destini i një kombi të kredhur në ngjarjet e botës së tij varet 
nga fakti se deri sa ia dalin cilësitë e tij raciale që t'i bëjnë këto 
ngjarje historikisht të paefektshme kundër tij. Ndoshta edhe sot 
mund të demonstrohet se si më botën e shteteve Kineze 
mbretëria Cin fitoi (250 p.e.s.) sepse ishte e vetmja që e mbajti 
veten larg ndjesive Taoiste. Mirë a keq, populli Romak triumfoi 
mbi të gjithë të tjerët në botën Klasike sepse ishte i vetmi që u 
tregua i aftë në izolimin e drejtimit të politikës prej instinkteve 
fellahin të Helenizmit. 


Kombi është njerëzi e sjellë në formë të gjallë. Rezultati praktik 
i të gjitha teorive botë-përmirësuese është gjithmonë një masë 
e paformë dhe si e tillë e pahistori. Të gjithë botë-përmirësuesit 
dhe qytetarët-e-botës u qëndrojnë idealeve të fellahinit, paçka 
në e dinë këtë apo jo. Suksesi i tyre do të thotë abdikim historik 
i kombit në favor, jo të paqes së përjetshme, por të një kombi 
tjetër. Paqja botërore është gjithmonë vendim i njëanshëm. Për 
perandorët-ushtarë të kohërave të vona dhe banda-mbretërit 
Gjermanikë, Pax Romana “' kishte vetëm rëndësinë praktike të 


“ sh.s. Pax Romana - latinisht - Paqja Romake, 27 p.e.s. - 180 e.s., 
ishte një periudhë e gjatë paqeje relative dhe stabiliteti që fillon me 

kthimit të një popullate të paformë njëqind milionëshe në 
vetëm një objekt të vullnetit-për-pushtet të grupeve të vogla të 
luftëtarëve. Kjo paqe kushtoi sakrifica paqësore të tilla sa para 
tyre humbjet në betejën e Kanës “ duken asgjë. Botët 
Babilonase, Kineze, Indiane, Egjyptiane kalojnë nga duart e një 
pushtuesi në ato të një tjetri, dhe është vetë gjaku i tyre ai që 
paguan për përplasjen. Kjo është paqja — e tyre. Kur Mongolët 
pushtuan Mesopotaminë më 1401, ata ngritën një piramidë me 
kafkat e njëqind mijë banorëve të Bagdadit, që nuk e mbrojti 
veten. Nga këndvështrimi intelektual, pa dyshim, zhdukja e 
kombeve e vendos botën-e-fellahinit mbi historinë, më në fund 
të civilizuar njëherë e përgjithmonë. Mirëpo në mbretërinë e 
fakteve ajo kthehet në gjendje natyrale, në të cilën alternon 
mes nënshtrimit të gjatë dhe zemërimeve të shkurtra që me 
gjithë gjakderdhjen — paqja-botërore këtë kurrë nuk e pakëson 
— asgjë nuk ndryshon. Në kohërat e hershme e derdhën gjakun 
për veten e tyre: tani duhet ta derdhin për të tjerët, dhe në më 
të shumtën vetëm për zbavitjen e të tjerëve — ky është 
ndryshimi. Një udhëheqës i vendosur që mbledh rreth vetes 
dhjetë mijë aventurierë mund të bëjë ç'të dojë. Po të ishte e 
gjithë bota një Imperium i vetëm, do të kishte qenë vetëm 


marrjen e pushtetit në Luftën e fundit Civile të Republikës Romake 
nga Çezar Augusti, Perandori i Parë i Romës, themelues i ligjeve 
Romake, dhe mbaron me vdekjen e Markus Aureliusit. Gjatë kësaj 
periudhe dyqind vjeçare perandoria Romake arriti zgjerimin e saj më 
të madh si edhe maksimumin e popullatës, deri në 70 milion banorë, 
që në atë kohë llogaritej sa një e treta e popullatës së botës. 

“ sh.s. Beteja e Kanës (216 p.e.s.) është një nga betejat e Luftës së 
Dytë Punike që u zhvillua në Apulia, në juglindje të Italisë, në të cilën 
Kartagjenasit nën Hanibalin asgjësuan ushtrinë më të madhe që 
kishte mbledhur ndonjëherë Roma, duke i rrezikuar asaj seriozisht 
ekzistencën. 

hapësira më e madhe e përfytyrueshme për shfrytëzim nga të 
tillë heronj pushtues. 


“Lever doodt als Sklav (më mirë i vdekur sesa skllav)” është 
një thënie e vjetër fshatare Friziane “. E kundërta ka qenë 
zgjedhja e çdo Civilizimi të Vonë, dhe çdo Civilizimi të Vonë i 
është dashur vetë ta provojë se sa shumë kushton kjo zgjedhje. 


8 sh.s. Frizianët ishin një tribu e lashtë Gjermane e vendosur në 
bregdetin nga Hollanda në Gjermani nga shekulli 4 p.e.s.. 

“ Burri dhe Gruaja 


nga Kapitulli X Shteti, (A) Problemi i Shtresave - 
Fisnikëria dhe Kleri 


Apollo dhe Dafne, gravurë në bronx, 1942, nga Arno Breker 


Një sekret I PAMATË i rrjedhave kozmike që i quajmë Jetë 
është ndarja e tyre në dy gjini. Që në rrjedhat e jetës së botës 
bimore, lidhur pazgjidhshmërisht me tokën ashtu siç është ajo, 
ato fillojnë ndarjen e tyre, siç na e tregon simboli i lules - në 
diçka që është kjo ekzistencë dhe në një tjetër që e çon atë 
përpara. Kafshët janë të lira, botë të vogla brenda një bote të 
madhe - kozmikes - mikrokozmose të mbyllura të vendosura 
përballë makrokozmosit. Dhe sa më shumë që mbretëria e 
kafshëve shpalos historinë e saj me gjithnjë e më tepër 

vendosmëri, aq më shumë shpalos veten drejtimi i dyanshëm i 
qenies së dyanshme, mashkullore dhe femërore. 


Femërorja qëndron më pranë Kozmikes. I ka rrënjët më thellë 
në tokë dhe përfshihet menjëherë në ritmet e mëdha ciklike të 
Natyrës. Mashkullorja është më e lirë, më shtazore, më e 
lëvizshme - si ndaj ndjesive dhe kuptimit ashtu edhe ndaj çdo 
gjëje tjetër - më syhapur dhe më e tendosur. 


Mashkulli e jeton Destinin për së gjalli, dhe e kupton Shkak- 
Pasojën, logjikën rastësore të Së Kryerës. Femra, në të kundërt, 
është vetë Destini dhe Koha, dhe logjika organike e Kryerjes, 
dhe pikërisht për këtë arsye parimi i Shkak-Pasojës është 
përjetë i huaj për të. Kurdoherë që Burri ka dashur t'i japë 
formë të prekshme Destinit të tij ai e ka ndjerë ta bëjë këtë në 
formë femërore, dhe e ka quajtuar atë Moira, Parse, Norne “, 
Hyjnia supreme nuk është asnjëherë vetë Destini, por 
gjithmonë përfaqësuesja ose zotëruesja e tij - tamam ashtu si 
një burrë e përfaqëson ose e zotëron një grua. Gjithashtu në 
kohërat e hershme ishte gruaja vegimtarja, dhe jo sepse ajo e 
di të ardhmen, por sepse ajo është e ardhmja. Prifti vetëm sa e 
interpreton orakullin, është gruaja orakulli, dhe është vetë Koha 
që flet përmes saj. 


Burri bën Histori, gruaja është Histori. Në këtë gjë, çuditërisht 
edhe të qartë edhe enigmatike, kemi një domethënie të 
dyanshme në çdo ngjarje jetësore, nga njëra anë e ndjejmë 
rrjedhën kozmike ashtu siç është, dhe nga ana tjetër zinxhiri i 
gjatë i individëve të njëpasnjëshëm na kthen pas te vetë 
mikrokozmosët si pritës, mbajtës dhe ruajtës të rrjedhës. Është 


“ sh.s. emrat e Fatave që tirrnin, mblidhnin dhe prisnin fillin e fatit, 
respektivisht në mitologjitë Helene, Latine dhe Norvegjeze. 

kjo histori “e dytë” që është tipike mashkullore - politike, 
shoqërore, më e vetëdijshme, më e lirë, dhe më e trazuar sesa 
tjetra. Shkon pas thellë në botën shtazore, dhe gjen shprehjen 
e saj më të lartë historiko-botërore dhe simbolike në rrugëjetët 
e Kulturave të mëdha. Femërorja, në të kundërt, është 
parësorja, e përjetshmja, amësorja, bimorja (sepse bima 
gjithmonë ka diçka femërore në vetvete), historia jokulturale e 
zinxhirit të brezave, që kurrë nuk ndryshon, por kalon 
njëtrajtësisht dhe qetësisht përmes qenieve të të gjitha 
specieve, njerëzve dhe kafshëve, përmes të gjitha Kulturave 
jetëshkurtra individuale. Në retrospektivë, është sinonim i vetë 
Jetës. Kjo histori gjithashtu nuk është pa betejat dhe tragjeditë 
e saj. Gruaja e arrin fitoren e saj nga shtrati i lindjes. Actekët - 
Romakët e Kulturës Meksikane e nderonin gruan që lindte 
njësoj si luftëtarin në fushëbetejë, dhe nëse ajo vdiste, varrosej 
me të njëjtat nderime si heroi i rënë. Politika e përjetshme e 
Gruas është pushtimi i Burrit, përmes të cilit ajo bëhet nëna e 
fëmijëve, përmes të cilit ajo bëhet Histori, Destin dhe E 
Ardhme. Objektivi i druajtjes së saj të thellë, i finesës së saj 
taktike, është gjithmonë babai i birit të saj. Burri, në të kundërt, 
qendra e rëndesës e të cilit shtrihet me themel në llojin tjetër të 
Historisë, e do atë djalë si djalin e tij, si trashëgues dhe bartës 
të gjakut dhe traditës historike të tij. 


Këtu, te burri dhe gruaja, dy llojet e Historisë luftojnë për 
pushtet. Gruaja është e fortë dhe e plotë ashtu siç është, ajo e 
përjeton Burrin dhe Djemtë vetëm në lidhje me vetveten dhe 
rolin e saj të paracaktuar. Në qenien mashkullore, në të 
kundërt, ka një lloj kontradikte, ai është burri, mirëpo është 
edhe diçka tjetër, që gruaja as e kupton dhe as e pranon, dhe e 
ndjen si grabitje dhe dhunë mbi atë që është më e shenita për 
të. Kjo luftë sekrete dhe thelbësore e gjinive është luftuar që 
kur lindën sekset, dhe do të vazhdojë - e heshtur, e hidhur, pa 

falje, pa mëshirë - sa kohë që ato të ekzistojnë. Edhe në të 
gjithashtu ka politika, beteja, aleanca, traktate, dhe tradhëti. 
Ndjenjat racore të dashurisë dhe urrejtjes, që burojnë nga 
thellësitë e formimit të botës dhe instinkteve drejtuese janë 
mbizotëruese mes gjinive - dhe me fuqi më të madhe dhe më 
të mistershme sesa në çdo Histori tjetër që zhvillohet mes 
burrave. Ka lirika dashurie dhe lirika lufte, kërcime dashurie dhe 
kërcime lufte, ka dy lloje tragjedish - Otello dhe Makbeth. 
Mirëpo asgjë e botës politike nuk mundet as edhe të fillojë të 
krahasohet me humnerat e hakmarrjes së një Klitemnestre apo 
një Krimhilde “”. 


Dhe kështu gruaja e urren këtë Histori tjetër - politikën e burrit 
- të cilën ajo kurrë nuk e kupton, dhe ku gjithçka që sheh është 
se si ajo ia rrëmben djemtë. E çfarë vlen për të triumfi i një 
beteje që ka zhdukur fitoret e një mijë shtretërve amësorë2 
Historia e burrit e sakrifikon atë të gruas në dobi të vetes, dhe 
sigurisht që ka gjithashtu edhe heroizëm femëror, që i sjell me 
krenari djemtë drejt sakrificës (Katerina Sforca në muret e 
Imolas), por gjithsesi ka qenë, është, dhe gjithmonë do të jetë 
një politikë sekrete e gruas — madje edhe e femrës së botës 
shtazore - që të përpiqet ta tërheqë burrin e saj larg llojit të tij 
të historisë dhe ta mbështjellë atë trup e shpirt me historinë e 
saj “bimore” të zinxhirit të brezave - që do të thotë, brenda asaj 
vetë. E megjithatë gjithçka e arritur në historinë-e-burrit është 
përmbushur në beteja nën klithmat e vatrave dhe shtëpive, 
grave dhe fëmijëve, racës dhe fisit, ku vetë objekti ishte 


B sh.s. Klitemnestra — gruaja e Agamemnonit në eposin Akeian. Vrau 
Agamemnonin si hakmarrje për flijimin e vajzës së tyre në nisje të 
fushatës së Trojës. Krimhilda — gruaja e Zigfridit në eposin Gjermanik 
të Nibelungëve. E manipuluar nga armiqtë e Zigfridit bashkëpunoi në 
vrasjen e tij duke i treguar kundërshtarit pikën e tij të dobët. 

mbrojtja dhe mbajtja në këmbë e kësaj historie të lindjes dhe 
vdekjes. Konflikti i burrit me burrin është gjithmonë për llogari 
të gjakut, të gruas. Gruaja, si Kohë, është ajo për të cilën 
ekziston vetë historia. 


Gruaja që bart racë brenda vetes e ndjen këtë edhe pa e ditur. 
Ajo është Destini, ajo luan Destinin. Drama fillon me përleshjen 
e burrave për zotërimin e saj - Helena, dhe tragjedia e 
Karmenit, Katerina e Dytë, dhe historia e Napoleonit me Dezire 
Klarinë, e cila në fund e hodhi Bernadotin në krah të armiqve të 
tij - dhe nuk është vetëm dramë njerëzore, sepse kjo përleshje 
fillon që poshtë në botën shtazore dhe mbush historinë e të 
gjitha specieve. Dhe kulmon me atë që merr në dorë, si nënë, 
grua apo dashnore, Destinin e perandorive - Halgerda në sagën 
Njal “$, mbretëresha Franke Brunhilda, Marozia që ua dha Selinë 
e Shenjtë burrave që zgjodhi vetë. Burri ngjitet lart në historinë 
e tij derisa merr në duar të ardhmen e një vendi - dhe më pas 
vjen gruaja dhe e detyron atë t'i bjerë asaj në gjunjë. Popuj 
dhe shtete mund të shkojnë në shkatërrim për këtë gjë, mirëpo 
në historinë e saj ajo ka triumfuar. Në një analizë të fundit, ky 
është gjithmonë qëllimi i ambicjes politike të një gruaje bartëse 
të racës “. 


“ sh.s. Halgerda — personazh i sagës Islandeze Njal, që përshkruan 
ngjarje të viteve 960 — 1020. Brunhilda, 543 — 613, mbretëreshë e 
Austrazisë (veri-lindja e Francës). Marozia, 890 — 937, fisnike Romane 
e përfolur si dashnore e Papës Sergius III. 

“ sh.a. Dhe vetëm kur gratë pushojnë së pasuri racë mjaftueshëm 
për të patur apo dashur fëmijë, vetëm kur ato pushojnë së qeni 
histori, bëhet e mundur për to që të bëjnë ose të kopjojnë historinë e 
burrave. Anasjelltas, është shumë domethënëse që ne e kemi zakon 
që mendimtarët, doktrinarët, entuziastët e humanizmit dhe prirjeve 
antipolitike - t'i quajmë “plakaruqe”. Ata përpiqen të imitojnë historinë 
tjetër, atë të grave, megjithëse - nuk munden. 

“ Shtypi. Vetëasgjësimi i Demokracisë prej Parasë 


nga Kapitulli XII Shteti. (C) Filozofia e Politikës 


Baruti dhe shtypshkrimi i përkasin njëri-tjetrit — që të dy u 
zbuluan në kulmin e Gotikes, që të dy u ngritën prej mendimit 
teknik Gjermanik — si dy mjetet më madhore të taktikës 
Faustiane të distancës. Reformimi i periudhës së Vonë u bë 
dëshmitar i përdorimit të parë të trakteve si dhe të armëve të 
zjarrit në fushëbetejë, ndërsa në fillimet e Civilizimit Revolucioni 
Francez u bë dëshmitar i stuhisë së parë të pamfleteve në 
vjeshtën e 1788-s si dhe i zjarrit të parë masiv të artilerisë në 
Valmi “. Mirëpo pas kësaj fjala e shtypshkruar, e prodhuar në 


8 sh.s. Valmy - frëngjisht - Beteja e Valmisë, u zhvillua më 20 Shtator 
1792 mes trupave Prusiane dhe atyre revolucionare Franceze, dhe u 
mbyll me fitoren e këtyre të fundit duke siguruar vazhdimësinë e 
Revolucionit. Gëte, dëshmitar i betejes, shkroi në mënyrë profetike: 
“sot filloi një epokë e re e historisë së botës”, 

sasi të mëdha dhe e shpërndarë në hapësira të pamata, u kthye 
në një armë të mistershme në duart e atij që dinte se si ta 
përdorte. Në Francë, deri më 1788-n, ishte akoma çështje e 
shprehjes së bindjeve personale, ndërsa Anglia një gjë të tillë e 
kishte lënë pas me kohë, dhe e bënte me paramendim 
prodhimin e përshtypjeve për lexuesin. Lufta e artikujve, 
trakteve, dhe kujtimeve biografike të rreme, që bëri Londra 
kundër Napoleonit nga brenda Francës është shembulli i parë i 
madh i saj. Fletushkat e shpërndara që nga Periudha e Rilindjes 
u shndërruan në “shtyp” — term i anonimitetit më të lartë të 
mundshëm. Tani është fushata e shtypit ajo që shërben për ta 
zgjatur — apo për ta përgatitur — luftën përmes mjetesh 
alternative, dhe kjo bëri që strategjia e luftimit në avanpost, 
mashtrimit, befasive, dhe sulmeve, të zhvillohej përgjatë 
shekullit të nëntëmbëdhjetë në shkallë të tillë aq sa një luftë 
mund të humbej akoma pa qëlluar qoftë edhe një armë e 
vetme — sepse ndërkohë atë e kishte fituar Shtypi. 


Sot jetojmë kaq të gjunjëzuar nën bombardimin e kësaj artilerie 
intelektuale sa është shumë e vështirë për dikë të arrijë atë 
pavarësi të brendshme që duhet për ta parë qartë këtë dramë 
monstruoze. Vullneti-për-pushtet që vepron pas një maske 
tërësisht demokratike e ka përfunduar kaq mirë kryeveprën e 
vet sa ndjenja e lirisë që ka objekti në të vërtetë vetëm sa 
miklohet prej skllavërisë më të plotë që ka ekzistuar 
ndonjëherë. Mendja e borgjezisë liberale krenohet me heqjen e 
çensurës, kësaj pengese të fundit, ndërkohë që diktatori i 
shtypit — Northklajfi $ — e mban nën kontroll bandën e 
skllevërve të tij lexues me kamzhikun e vet të kryeartikujve, 
telegrameve, dhe fotografive. Demokracia, përmes gazetës së 


“ sh.s. Lordi Northklajf (Northclife) - Alfred Harmsyvorth, Viskont i 
Parë Northklajf (1865 - 1922), gazetar Britanik dhe manjat i shtypit. 

saj, e zhduku plotësisht librin nga jeta mendore e popullit. Bota 
e librave, shumëllojshmëria e këndvështrimeve të së cilës çoi 
përpara mendimin përzgjedhës dhe atë kritik, sot është diçka e 
vyer dhe nën zotërimin e vetëm një pakice. Populli e lexon atë 
gazetë, gazetën “e tij”, që hyn në shtëpitë e milionave nga dera 
kryesore, që i bën magji intelektit nga agimi deri në mbrëmje, 
dhe e la librin në harresë në sajë të formatit të saj më tërheqës, 
dhe nëse ndodh që ndonjë libër apo disa prej tyre fillojnë e 
bëhen të njohur, atëherë ajo i frenon dhe i eleminon efektet e 
tyre të mundshme duke u bërë një “përmbledhje”. 


Çfarë është e vërteta” Për shumicën, ajo që dëgjon dhe sheh 
vazhdimisht. Tek tuk diçka edhe mund të kapet për të hedhur 
bazat e përcaktimit të një “të vërtete” — por ajo që gjen është 
thjesht e vërteta e saj. Tjetrën, të vërtetën publike të çastit, e 
vetmja që vlen përsa i përket efektit dhe suksesit të botës së 
fakteve, sot është Shtypi që e prodhon. E vërtetë ështe ajo që 
do Shtypi të jetë. Komandantët e tij i shkaktojnë, i shndërrojnë, 
dhe i zëvendësojnë këto të vërteta. Tre javë punë me shtypin, 
dhe të vërtetën e merr vesh gjithkush “. Bazat e saj janë të 
pakundërshtueshme sa kohë që paraja është aty e pranishme 
për t'i mbajtur ato të pacënuara. Edhe retorika Klasike 


50 sh.a. Shembulli më mbresëlënës i kësaj për brezat e ardhshëm do 
të jetë çështja e “fajit të Luftës”, çështje që përmblidhet në: kush e 
zotëron fuqinë, përmes kontrollit të shtypit dhe telegrafit në të gjitha 
cepat e botës, që t'i japë opinionit botëror atë të vërtetë që i duhet 
për synimet e tij politike dhe që ta ruajë atë si të tillë për sa kohë që 
t'i duhet. Një pyetje krejt e ndryshme (që ngatërrohet me të parën 
vetëm në Gjermani) është ajo thjesht shkencore: në interes të kujt 
ishte që një ngjarje për të cilën ishte gati që më parë një letërsi e tërë 
të ndodhte pikërisht në verën e 1914-s2 

gjithashtu, bëhej për efekt dhe jo përmbajtje — siç na e tregon 
shkëlqyeshëm Shekspiri tek oratoria mortore e Antonit — por ajo 
kufizohej vetëm tek audienca fizike e çastit “'. Ajo që kërkon 
dinamizmi i shtypit tonë është efektshmëri e përhershme. 
Duhet t'i mbajë mendjet e njerëzve vazhdimisht nën ndikimin e 
ti. Argumentet e tij përmbysen sapo përparësia e fuqisë 
financiare kalon te kundër-argumentet në një kohë që këto të 
fundit ua nxjerr njerëzve edhe më shpesh para syve dhe 
veshëve. Në këtë moment gjilpëra e busullës së opinionit publik 
luhatet drejt polit më të fortë. Të gjithëve u mbushet mendja 
në çast me të vërtetën e re, ndërsa e pandehin veten se kanë 
zbuluar ndonjë gabim. 


Me shtypin politik lidhet edhe kërkesa për edukim shkollor të 
përgjithshëm, që në botën Klasike mungonte tërësisht. Në këtë 
kërkesë gjendet një element — krejt i pavetëdijshëm — i dëshirës 
për ta udhëhequr grigjën, si objekt të politikës partiake, nën 
rrezen e veprimit të fuqisë së gazetës. Idealisti i demokracisë së 
hershme e shihte edukimin popullor thjesht dhe vetëm si 
mendjendritje, pa asnjë arriëre pensëe“”, e madje gjen edhe 
sot aty këtu mendje të tilla të dobëta që entuziazmohen për 
Lirinë e Shtypit — mirëpo është pikërisht kjo që ua sheshon 
rrugën Çezarëve të ardhshëm të botës së shtypit. Ata që 
mësuan shkrim dhe këndim tani i nënshtrohen fuqisë së tyre, 
ndërsa demokracia e Vonë, me vetëvendosjen e saj 


5t sh.s. Oratoria e Mark Antonit para trupit të Jul Çezarit të vrarë prej 
Senatorëve komplotistë nuk është thjesht shprehje e triumfit të efektit 
mbi përmbajtjen, por aty ku arti i lartë takon historinë e lartë - 
tragjedia Jul Çezari e Shekspirit - edhe një prej shembujve më të 
shkëlqyer të marrëdhënies udhëheqës - turmë (e metropolit). 
“ sh.s. arriëre pensëe - frëngjisht - prapamendim. 

largpamëse, i lidh njerëzit plotësisht dhe në vazhdimësi me 
forcat të cilave u bindet fjala e shtypshkruar. 


Në përballjet e ditëve të sotme taktika është ajo e çarmatosjes 
së kundërshtarit. Në fëmijërinë e fuqisë së saj të pasofistikuar 
gazeta hoqi keq prej çensurës zyrtare që e patën ngritur si 
vetëmbrojtje kampionët e traditës, në një kohë që borgjezia 
çirrej me të lartë se liria e shpirtit po vihej në rrezik. Dhe tani 
turma ecën në rrugën e saj e patrazuar: e ka fituar njëherë e 
mirë lirinë e saj. Mirëpo në prapaskenë janë shfaqur forca të 
reja, të padukshme, që po e luftojnë njëra-tjetrën duke e blerë 
shtypin. Gazeta ndryshon padronë pa e vënë re aspak lexuesi, 
dhe bashkë me të edhe ai vetë, Edhe këtu gjithashtu forca e 
parasë triumfon dhe e nënshtron shpirtin e lirë në shërbim të 
saj. Asnjë zbutës nuk ka më tepër fuqi mbi kafshët e tij. E 
ndërsen popullin si masë lexuesish dhe e bën atë të shpërthejë 
rrugëve dhe të turret drejt shënjestrës së treguar, duke mbjellë 
tmerr dhe thyer xhama: vetëm një shenjë personelit të shtypit 
dhe ai do të zbutet e do të shkojë në shtëpi. Shtypi i sotëm 
është një ushtri e mirëorganizuar që ka krahët dhe degët e saj, 
me gazetarët si oficerë, dhe lexuesit si ushtarë. Mirëpo edhe 
këtu, si në çdo ushtri, ushtari bindet verbërisht, në një kohë që 
synimet e luftrave dhe planet e veprimit ndryshojnë pa dijeninë 
e tij. Lexuesi nuk e di qëllimin për të cilin po përdoret, dhe as 


$ sh.a. Gjatë përgatitjeve për Luftën Botërore shtypi i vendeve të tëra 
u mor nën kontrollin financiar të Londrës dhe Parisit, ndërsa niveli i 
njerëzve që punonin në të ra në atë të një skllavërie intelektuale të 
pakualifikuar. Sa më demokratike të jetë forma e brendshme e një 
kombi, aq më me gatishmëri dhe plotësisht i dorëzohet ai rrezikut. Ky 
është stili i shekullit të njëzet. Në ditët e sotme një demokrat i 
shkollës së vjetër do të kërkonte, jo lirinë e shtypit, por liri nga shtypi: 
mirëpo ndërkohë udhëheqësit janë kthyer në ca honxhobonxho që u 
duhet të sigurojnë pozicionet e tyre karshi masave. 

që lejohet ta dijë, e madje as edhe rolin që i është caktuar të 
luajë. Një karikaturë më e llahtarshme e lirisë së mendimit sesa 
kjo zor se mund të përfytyrohet. Më parë njeriu nuk guxonte të 
mendonte lirisht. Tani guxon, por nuk mundet, vullneti i tij për 
të menduar është vetëm gatishmëri për të menduar sipas 
urdhërave, dhe gjithë këtë ai e ndjen si liri të Gj. 


Dhe ana tjetër e kësaj lirie të vonuar — gjithkujt i lejohet të 
thotë çfarë të dojë, mirëpo është Shtypi ai që ka lirinë ta 
shpallë apo jo lajmin e asaj që u tha. Mund ta dënojë me 
vdekje çdo “të vërtetë” thjesht duke mos ia treguar atë botës — 
një çensurë e tmerrshme heshtjeje, që bëhet edhe më e 
fuqishme prej faktit se masat e lexuesve të gazetave janë 
absolutisht të pavetëdijshme se ajo ekziston ““. Këtu, si 
gjithmonë në dhimbjet e lindjes së Çezarizmit, shfaqet një prirje 
e kohës së pranverës që shkoi “”. Tani qarku i ngjarjeve po 
mbyllet. Njësoj si në ndërtimet e hekur-betonit shpërthen 
përpara edhe njëherë shprehja e vullnetit të hershëm Gotik, 
edhe pse e ftohtë, e kontrolluar, e Civilizuar, po ashtu edhe 
vullneti i hekurt i Kishës Gotike për pushtet mbi shpirtrat 
rishfaqet si — “liri ë€ demokracisë”. Predikimi nga njëra anë, dhe 
gazeta nga tjetra, po ia marrin krahët Epokës së “librit”. Librat 
janë shprehje personale, kurse predikimi dhe gazeta u binden 
një qëllimi jopersonal. Vitet e Skolasticizmit na ofrojnë 
shembullin e vetëm në historinë botërore të një disipline 
intelektuale që u zbatua universalisht dhe nuk lejoi asnjë 
shkrim, asnjë fjalim, dhe asnjë mendim tii dilte ballazi për të 
kundërshtuar unitetin e vullnetit të saj. Kjo është dinamikë e 
shpirtit. Njerëzimi Klasik, Indian, apo ai Kinez do të ishte 


5t sh.a. Djegia e madhe e Librave në Kinë (faqe 433) ishte gjë e vogël 
krahasuar më këtë. 
$ sh.a. Rënia e Perëndimit, Vol. II, faqe 434. 

llahtarisur prej një tabloje të tillë. Mirëpo përsëriten të njëjtat 
gjëra, dhe si rezultat i pashmangshëm i liberalizmit Europiano- 
Amerikan — “despotizmi i lirisë kundër tiranisë”, siç e tha edhe 
Robespierri. Në vend të turrës së druve tani është heshtja e 
thellë. Diktatura e udhëheqësve të partive bazohet mbi atë të 
Shtypit. Përmes forcës së parasë konkurrentët përpiqen t'i 
shkëpusin lexuesit — madje më tepër se aq, popujt — en masse 
5 nga rezistenca e tyre në aleancë dhe t'ua stërvisin mendjen 
ashtu siç duan ata. Dhe gjithë sa mësojnë këto masa në këtë 
stërvitje të mendjes është ajo që u lejohet të dinë — është një 
vullnet më i lartë ai që ua bën bashkë copat e mozaikut të tyre 
për botën. Tani individi nuk ka më detyrime të stilit ushtarak, si 
dikur me princat Barokë — tani mund tii fshikullosh shpirtrat e 
tyre me artikuj, telegrame, dhe me fotografi (Northklajfi) derisa 
të çirren për armë dhe t'i detyrojnë udhëheqësit e tyre të 
fillojnë një konflikt në të cilin ata vetë deshën të detyrohen. 


Ky është fundi i Demokracisë. Nëse në botën e të vërtetave 
është prova ajo që vendos gjithçka, në atë të fakteve është 
suksesi, Sukses do të thotë që një qenie triumfon mbi të tjerat. 
Në fund është jeta ajo që fitoi, ndërsa ëndrrat e botë- 
përmirësuesve dolën të ishin asgjë më tepër sesa mjete të 
natyrave zotëruese. Në Demokracinë e Vonë, raca çan përpara 
fuqishëm dhe idealet ose i kthen në skllevër të saj ose i flak 
përdhe me përçmim. Kështu ka qenë, gjithashtu, edhe në 
Tebën Egjyptiane, në Romë, në Kinë — mirëpo në asnjë Civilizim 
tjetër vullneti-për-pushtet nuk e ka shprehur veten në formë 
kaq të paepur sa në këtë tonin. Mendimi i masës, dhe 
rrjedhimisht edhe veprimi, mbahet nën trysni të hekurt — arsye 
për të cilën, dhe vetëm për të cilën, njerëzit lejohen të lexojnë 
dhe të votojnë — që do të thotë, nën një skllavëri të dyfishtë — 


$$ sh.s. en masse — frëngjisht — në masë. 

ndërkohë që partitë kthehen në shpura të bindura të një pakice, 
dhe pothuajse po i prek hija e Çezarizmit që po vjen. 
Parlamentet e shekullit të njëzet do të bëhen siç u bë kurora 
angleze në të nëntëmbëdhjetin, salltanete solemne të zbrazëta. 
Sot janë të drejtat e popullit ato që u nxirren para syve turmave 
si dikur skeptri dhe kurora, dhe sa më tepër të përpikta aq me 
më pak brendi — kjo ishte edhe arsyeja se pse 1 kujdesshmi 
August nuk e humbte kurrë mundësinë që ta vinte theksin te 
zakonet e vjetra dhe të nderuara Romake të lirisë. Mirëpo fuqia 
po transferohet edhe sot, dhe po njësoj zgjedhjet po 
degjenerojnë edhe për ne në po atë komedi që ishin edhe në 
Romë. Paraja i organizon zgjedhjet në interes të atyre që e 
zotërojnë “”, ndërsa puna e zgjedhjeve është kthyer në një 
shfaqje të parapërgatitur që luhet në skenë si vetëvendosje 
popullore. Nëse në fillimet e tyre zgjedhjet ishin revolucion në 
formë të ligjshme“, këto forma kanë shteruar, dhe ajo që 
ndodh është se kur politikat e parasë bëhen të padurueshme 
gjindja e “zgjedh” edhe njëherë Destinin e saj me anë të 
metodave primitive të dhunës dhe gjakut. 


Nëpërmjet parasë, demokracia fillon dhe shkatërron veten, pasi 
paraja ka shkatërruar intelektin. Mirëpo, pikërisht se iluzioni që 
aktualiteti mund t'i lejojë vetes të përmirësohet prej ideve të 


sh.a. Ky është edhe sekreti se përse të gjtha partitë radikale 
(domethënë të varfra) kthehen medoemos në mjete të fuqive të 
parasë, të Equite-ve, të Bursës. Teorikisht armiku i tyre është Kapitali, 
mirëpo në praktikë ato sulmojnë, jo Bursën, por Traditën për llogari të 
Bursës. Kjo është po kaq e vërtetë në ditët e sotme sa ç'ishte edhe në 
periudhën Grakiane, si edhe në çdo vend. Pesëdhjetë për qind e 
udhëheqësve të masave blihen me para, zyra, dhe mundësira për t'iu 
“futur punëve me themel”, dhe me vete sjellin edhe të gjithë partinë. 
58 sh.a. Rënia e Perëndimit, Vol. II, faqe 415. 

ndonjë Zenoje apo Marksi është arratisur “, dhe se njerëzit 
kanë mësuar se në mbretërinë e realitetit vullneti i një force 
mund të përmbyset vetëm nga ai 1 një tjetre (sepse kjo është 
përvoja e madhe njerëzore e periudhave të Shteteve 
Ndërluftuese): ja ku zgjohet më në fund një dëshirë e zjarrtë 
për të gjitha traditat e hershme dhe të vyera që kanë mbetur 
akoma gjallë. Njerëzit janë rraskapitur deri në pështirosje nga 
ekonomia e parasë. Ata po presin shpëtim nga çdokund dhe 
çfarëdo, ata kërkojnë diçka që të ketë nder të vërtetë kalorsiak, 
fisnikëri të brendshme, vetësakrifikim dhe detyrë. Dhe tani 
agon dita kur fuqitë e gjakut tashmë të pjekura në formë, që 
racionalizmi i Megalopolit i pati shtypur, fillojnë dhe zgjohen në 
thellësi të tyre. Gjithçka që i përket traditës dinastike dhe asaj 
fisnikërie të vjetër që ia ka dalë mbanë ta ruajë veten për të 
ardhmen, gjithçka që ka etikë aq të lartë sa nuk e përfill 
paranë, gjithçka që është e shëndetshme së brendshmi sa 
duhet, me fjalët e Frederikut të Madh, shërbyesi — shërbyesi 
dashamirës — i Shtetit, punëpalodhuri, vetësakrifikuesi “”, gjithë 
sa kam përshkruar tjetërkund me një fjalë të vetme si 
Socializëm në kontrast me Kapitalizmin $' — e gjitha kjo 
papritmazi bëhet qendra e forcave gjigante të jetës. Çezarizmi 
rritet në dheun e Demokracisë, mirëpo rrënjët e tij shtrihen 
thellë në traditën e nëndheshme të gjakut. Fuqia e Çezarit 
Klasik buronte nga Tribunati, ndërsa dinjiteti dhe rrjedhimisht 
edhe qëndrueshmëria nga fakti se ishte Dinast. Edhe këtu 
gjithashtu zgjohet sërish shpirti i Gotikes së vjetër. Shpirti i 
urdhërave kalorsiakë mposht Vikingizmin plaçkitës. Ndoshta të 


$ sh.s. Zeno - filozof para-Sokratik i Athinës, 495 - 430 p.e.s.. 
“0 sh.s. Shërbyesi - theksimi i dyfishtë i fjalës nga Autori i referohet 
atyre të Frederikut të Madh të Prusisë (1712 - 1786): “Unë jam 
Shërbyesi i parë i Shtetit” — si përcaktim të pozicionit të tij. 
8t sh.a. Shiko Prusianizmi dhe Socializmi, faqe 41 dhe vazhdim. 

fuqishmit e së ardhmes mund ta zotërojnë botën si pronë të 
tyre private — sepse forma e lartë politike e Kulturës është 
rrënuar pa kthim — mirëpo kjo nuk ka rëndësi, sepse, sado e 
paformë dhe e pakufi qoftë fuqia e tyre, ajo e ka një detyrë. 
Dhe kjo detyrë është kujdesi i palodhur për botën ashtu siç 
është, që është krejt e kundërta e mosinteresimit të epokës së 
fuqisë së parasë, dhe kërkon nder dhe vetëdije të lartë. Mirëpo 
është pikërisht kjo edhe arsyeja që tani fillon beteja 
përfundimtare mes Demokracisë dhe Çezarizmit, mes forcave 
udhëheqëse të diktaturës së ekonomisë së parasë dhe vullnetit- 
për-rend të pastër politik të Çezarëve. Dhe për ta kuptuar këtë 
betejë përfundimtare mes Ekonomisë dhe Politikës, ku kjo e 
fundit e pushton mbretërinë e saj, na duhet të hedhim një 
vështrim mbi fizionominë e historisë ekonomike. 


50 


Osvald Shpengler - Rënia e Perëndimit, Vol.ll, 1922 - Pjesë të Zgjedhura 


“ Beteja e fundit e Parasë dhe Politikës, Fitorja e 
Gjakut 


nga Kapitulli XIV Forma e Botës së Jetës Ekonomike, (B) 
Makina 


Mirëpo, është gjithashtu titanike masakra që ka bërë paraja mbi 
këtë forcë intelektuale “. Edhe industria është e lidhur me 
tokën sikurse fshatarësia. Edhe ajo e ka një ngulim, dhe 
materialet që i duhen burojnë edhe ato nga toka. Vetëm 
financa e lartë është krejtësisht e lirë, krejtësisht e pakapshme. 
Që prej 1789-s bankat, dhe bashkë me to bursat, janë zhvilluar 
mbi nevojën gjithnjë e më në rritje të industrisë për kredi, si një 
fuqi më vete, dhe ato duan (siç do paraja në çdo Civilizim) të 


4 sh.s. Më lart në këtë vepër është folur për shtresën inxhinieriko- 
tekniciene, krijim ekskluziv i teknikës të Kulturës Faustiane dhe pjesë 
integrale e saj. 

jenë e vetmja fuqi. Përleshja e lashtë mes ekonomive 
prodhuese dhe atyre përvetësuese tashmë intensifikohet në një 
gjigantomani të heshtur intelektesh, që luftohet në libra- 
llogaritë e qyteteve botërore. Kjo betejë është përpjekja e 
dëshpëruar e mendimit teknik për të ruajtur lirinë e tij nga 
mendimi i parasë $, 


Diktatura e parasë marshon përpara, drejt kulmit të saj 
material, në Civilizimin Faustian si edhe në cilindo tjetër. Dhe 
tani ndodh diçka që është e kapshme vetëm për atë që e ka 
kuptuar thelbin e parasë. Po të ishte plotësisht e pakapshme, 
atëherë ekzistenca e saj do ishte e përjetshme - por, duke qenë 
edhe ajo një formë mendimi, do të shuhet në çastin kur do ta 
ketë shteruar mendimin e botës së saj ekonomike, dhe nuk do 
të ketë më material për t'u ushqyer. Mësyu në botën e fshatarit 
dhe e luajti tokën vendit:, mendimi i saj shndërroi çdo lloj 
zejtarie të mundshme: sot qëndron fitimtare mbi industrinë për 
ta kthyer punën prodhuese të sipërmarrësit, inxhinierit dhe 
punëtorit në plaçkë të saj. Makina me shpurën e saj njerëzore, 
mbretëresha e vërtetë e këtij shekulli, është në rrezik gllabërimi 
nga një forcë më e madhe. Por me këtë, edhe paraja 
gjithashtu, është në fund të suksesit të saj, dhe ja ku vjen edhe 


85 sh.a Krahasuar me këtë përplasje të fuqishme të njerëzve të çeliktë 
me cilësi raciale dhe intelekte të pamata — të cilën qytetari i 
zakonshëm as e vëzhgon, as e kupton - beteja thjesht për interesa 
mes klasës punëdhënëse dhe Socializmit të punëtorëve, zhytet në 
kotësi kur vëzhgohet nga distanca e këndvështrimit historik për botën. 
Lëvizja e klasës punëtore është vetëm gjo që duan udhëheqësit e saj 
të jetë, urrejtja për pronarin ka kohë që është rreshtuar në shërbim të 
bursës. Komunizmi praktik dhe “lufta-e-klasave” e tij - sot një frazë 
prej kohësh e dalë boje dhe e vjetëruar - nuk është asgjë më tepër 
sesa lakeu i besuar i Kapitalit të madh, që ky i fundit di ta përdorë 
shumë mirë. 

konflikti i fundit, ai në të cilin çdo Civilizim merr formën e tij 
përfundimtare - konflikti mes parasë dhe gjakut. 


Ardhja e Çezarizmit shkërmoq diktaturën e parasë dhe armën e 
saj politike, demokracinë. Pas një triumfi të gjatë të ekonomisë 
së qytetit-botëror dhe interesave të saj mbi forcën krijuese 
politike, ana politike e jetës në fund e tregon veten si më e 
forta e të dyjave. Shpata është fitimtare mbi paranë, vullneti 
për pushtet e nënshtron edhe njëherë vullnetin për plaçkitje. 
Nëse i quajmë këto forca të parasë “Kapitalizëm” $“, atëherë 
mund të përcaktojmë si Socializëm vullnetin për të sjellë në jetë 
një rend të fuqishëm politiko-ekonomik që i kapërcen të gjitha 
interesat klasore, një sistem të urtësisë fisnike dhe ndjenjës së 
detyrës, që e mban të tërën në kushte perfekte për betejën 
vendimtare të historisë, dhe kjo betejë është gjithashtu ajo mes 
parasë dhe ligjit “. Fuqitë ekonomike private duan shtigje të 
lira për përvetësimin e burimeve të mëdha. Asnjë legjislacion 
nuk duhet t'ua zërë rrugën. Ato duan t'i bëjnë vetë ligjet, në 
interes të tyre, dhe për këtë qëllim përdorin mjetin që e krijuan 
për veten e tyre, demokracinë, partinë e sponzorizuar. Për t'i 
rezistuar këtij sulmi të furishëm ligjit i nevojitet një traditë e 
lartë dhe ambicje e familjeve të forta, që e gjejnë 
vetëpërmbushjen jo në bërjen mal të pasurive, por në ushtrimin 
e detyrave të shtetarisë së vërtetë, përmbi dhe përtej çdo 
përfitimi monetar. Një forcë mund të përmbyset vetëm nga një 
forcë tjetër, asnjëherë nga një parim, dhe për t'u përballur me 
paranë, kjo është e fundit forcë që ka mbetur. Paranë e 
përmbys dhe e shfuqizon vetëm gjaku. Jeta është alfa dhe 


$ sh.a. Në këtë kuptim atij i përket edhe vetë lëvizja punëtore me 
politikën e saj të interesit, sa kohë që objektivi nuk është tejkalimi i 
vlerave të parasë, por vetëm zotërimi i tyre. 
$ sh.a. Rënia e Perëndimit, Vol. II, faqe 345. 

omega, rrjedha kozmike në formë mikrokozmike. Është fakti i 
fakteve në botën-si-histori. Përballë ritmit të parezistueshëm të 
zinxhirit të brezave, gjithçka e ngritur nga vetëdija-në-zgjim në 
botën e saj intelektuale në fund tretet dhe humb. Gjithmonë në 
Histori është jeta dhe vetëm jeta - cilësia e racës, triumfi i 
vullnetit për pushtet - dhe jo fitorja e të vërtetave, zbulimet, 
apo paratë e dy të parave. Historia botërore është historia e 
arenës, dhe ajo gjithmonë ka vendosur në favor të jetës më të 
fortë, më të plotësuar, dhe më të vetësigurtë, i ka dekretuar 
asaj, me plot gojën, të drejtën e ekzistencës, pavarësisht se sa 
do të qëndronte kjo e drejtë përballë një gjyqi të ndërgjegjes. 
Gjithmonë e ka sakrifikuar të vërtetën dhe drejtësinë për hir të 
fuqisë dhe racës, dhe u vuri vulën e vdekjes njerëzve dhe 
popujve te të cilët të vërtetat ishin më të mëdha sesa veprat, 
drejtësia më e madhe sesa fuqia. Dhe kështu drama e një 
Kulture të lartë - ajo botë e magjishme e zotave, arteve, 
mendimeve, betejave, qyteteve - mbyllet me kthimin në të 
vërtetat origjinale të gjakut të përjetshëm që është një dhe i 
tërë me ciklin kozmik pafundësisht në rrotullim. Imagjinata e 
ndriçuar e Qenies-në-Zgjim zhytet heshtazi në shërbim të 
Qenies, siç na tregojnë perandoritë Kineze dhe Romake. Koha 
triumfon mbi Hapësirën, dhe është Koha, lëvizja e pandalshme 
e së cilës mbjell në këtë planet incidentin fluturak të Kulturës si 
incident i Njeriut - formë në të cilën incidenti i jetës rrjedh për 
njëfarë kohe, teksa pas tij shtrihen horizonte të pamata 
historish gjeologjike dhe yjësore, që ngrihen së bashku për të 
formuar këtë botë drite që shohin sytë tanë. 


Gjithsesi për ne, që Destini na vendosi në këtë Kulturë dhe në 
këtë çast të zhvillimit të saj - në çastin kur paraja po kremton 
fitoret e saj të fundit, dhe Çezarizmi që do ta pasojë po afrohet 
me qetësi dhe hap të vendosur - drejtimi ynë, i vullnetshëm 
dhe i detyrueshëm njëkohësisht, ecën nëpër një shteg të 

ngushtë, dhe në çfarëdo termash të tjerë jeta nuk do t'ia vlente 
të jetohej. Ne nuk kemi lirinë për të bërë këtë apo atë, por 
vetëm lirinë për të bërë atë që duhet, ose asgjë. Dhe detyra që 
u soll nga domosdoshmëria historike do të kryhet bashkë me 
individin, ose kundër tij. 


Ducunt Fata volentem, nolentem trahunt. $$ 


$$ sh.s. latinisht — Fati i prin të vullnetshmit dhe zvarrit të fjeturin. 

